Paġna Skont l-Artikolu 20 tal-Att dwar l-Esplorazzjoni u l-Isfruttament tal-Idrokarburi (Narodne Novine (NN; Il-Gazzetta Uffiċjali tar-Repubblika tal-Kroazja) Nri 52/2018 u 52/2019), il-Ministeru għall-Protezzjoni Ambjentali u l-Enerġija, f'isem ir-Repubblika tal-Kroazja, b'dan qed jippubblika dan li ġej Il-Gvern tar-Repubblika tal-Kroazja jistieden lill-persuni kollha interessati biex jippreżentaw l-offerti sabiex jiksbu liċenzja għall-esplorazzjoni u għall-isfruttament tal-idrokarburi fir-rigward tal-blokok ta' esplorazzjoni disponibbli fl-Adrijatiku. Iż-żoni għall-esplorazzjoni u għall-isfruttament tal-idrokarburi fl-Adrijatiku tat-Tramuntana li għalihom huma disponibbli liċenzji għall-esplorazzjoni u għall-isfruttament tal-idrokarburi huma: Il-blokka tal-esplorazzjoni SJ-02/SJ-03 Il-blokka tal-esplorazzjoni SJ-06/SJ-07/SrJ-09 Il-mapep u l-koordinati tal-blokok tal-esplorazzjoni huma pprovduti fid-dokumentazzjoni tal-offerta. Il-blokok tal-esplorazzjoni li għalihom huma disponibbli liċenzji ta' esplorazzjoni u ta' sfruttament kienu s-suġġett ta' sejħa għal offerti preċedenti għall-esplorazzjoni u għall-isfruttament tal-idrokarburi. Ir-riżultat ta' din il-proċedura fir-rigward ta' dawn il-blokok kienet jew li ma ngħatat l-ebda liċenzja għall-esplorazzjoni u għall-isfruttament tal-idrokarburi, jew li ngħatat liċenzja għall-esplorazzjoni u għall-isfruttament tal-idrokarburi, iżda li wara ma ġie ffirmat l-ebda kuntratt għall-esplorazzjoni u għall-isfruttament tal-idrokarburi. il-kompetenza teknika, finanzjarja u professjonali tal-offerent; il-mod ta' kif l-offerent għandu l-intenzjoni li jwettaq l-attivitajiet koperti mil-liċenzja għall-esplorazzjoni u għall-isfruttament tal-idrokarburi; il-kwalità ġenerali tal-offerta sottomessa; il-kundizzjonijiet finanzjarji offruti mill-offerent bħala skambju għal-liċenzja għall-esplorazzjoni u għall-isfruttament tal-idrokarburi; kif ukoll kwalunkwe forma ta' nuqqas ta' effiċjenza jew ta' responsabbiltà murija mill-offerent f'pajjiż ieħor fit-twettiq ta' attivitajiet koperti minn liċenzja għall-esplorazzjoni u għall-isfruttament tal-idrokarburi. Kriterju ieħor għall-għażla tal-offerent hija t-tariffa mħallsa għad-dħul f'kuntratt għall-esplorazzjoni u għall-isfruttament tal-idrokarburi, li l-ammont minimu tagħha huwa stabbilit fid-digriet imsemmi fl-Artikolu 51 tal-Att dwar l-Esplorazzjoni u l-Isfruttament tal-Idrokarburi. Jekk, wara evalwazzjoni abbażi tal-kriterji skont l-Att dwar l-Esplorazzjoni u l-Isfruttament tal-Idrokarburi, ikun hemm żewġ offerti jew aktar li jkunu tal-istess mertu, jitqiesu kriterji oħra rilevanti, oġġettivi u mhux diskriminatorji għad-deċiżjoni finali. L-offerti għandhom jiġu ppreżentati skont id-dokumentazzjoni tal-offerta ppubblikata fuq is-sit web uffiċjali tal-Aġenzija għall-Idrokarburi Kroata - www.azu.hr - u ppreżentati lill-Aġenzija għall-Idrokarburi f'konformità mad-dispożizzjonijiet tal-Att dwar l-Esplorazzjoni u l-Isfruttament tal-Idrokarburi u d-dokumentazzjoni tal-offerta. Kwalunkwe informazzjoni u avviżi rilevanti oħra jistgħu jinsabu fuq is-sit web tal-Aġenzija tal-Idrokarburi - www.azu.hr. Din l-emenda tikkonċerna l-punt 2(a) tal-Ispeċifikazzjoni u l-punt 1.4 tad-Dokument Uniku. Ir-raġuni fundamentali hija t-tibdil fil-klima. F'dawn l-aħħar snin, il-preċipitazzjoni baxxa wasslet għal tnaqqis ġenerali fl-aċidità fil-varjetajiet kollha tal-għeneb, li rriżultat f'żieda fiz-zokkor residwu. Sabiex tinkiseb l-aħjar maturazzjoni fenolika, il-frott għandu jinħasad f'kundizzjonijiet li jqisu t-tnaqqis fl-aċidità u ż-żieda fiz-zokkor residwu. Din hija kkunsidrata bħala emenda standard minħabba li ma timplikax bidla sostanzjali fil-karatteristiċi tal-prodott, li żżomm il-karatteristiċi u l-profil deskritti fil-link, li huma konsegwenza tal-interazzjoni bejn fatturi naturali u umani. Għalhekk huwa kkunsidrat li din l-emenda ma taqa' taħt l-ebda waħda miż-żewġ kategoriji previsti fl-Artikolu 14(1) tar-Regolament (UE) Nru 2019/33. Din l-emenda tikkonċerna l-punt 2(b) tal-Ispeċifikazzjoni u l-punt 1.4 tad-Dokument Uniku. Il-karatteristiċi organolettiċi tal-inbejjed koperti ġew riveduti u emendati sabiex dawn il-karatteristiċi jkunu jistgħu jintrabtu ma' deskritturi li jistgħu jiġu vvalutati permezz ta' bord dwar l-ikkontrollar tat-togħma li jissodisfa l-kriterji stabbiliti fl-istandard UNE-EN-ISO 17025. Din hija emenda standard minħabba li ma timplikax bidla sostanzjali fil-karatteristiċi tal-prodott. Pjuttost, tipprovdi deskrizzjoni aktar preċiża skont it-tekniki l-ġodda fl-analiżi sensorja. Il-karatteristiċi u l-profil deskritti fil-link, li huma konsegwenza tal-interazzjoni bejn fatturi naturali u umani huma miżmuma. Għalhekk huwa kkunsidrat li din l-emenda ma taqa' taħt l-ebda waħda miż-żewġ kategoriji previsti fl-Artikolu 14(1) tar-Regolament (UE) Nru 2019/33. Din l-emenda tikkonċerna l-punti 3(b)(1) u 5 tal-Ispeċifikazzjoni u l-punti 1.5.1 u 1.5.2 tad-Dokument Uniku. F'dawn l-aħħar snin, teknoloġiji ġodda fil-fabbriki tal-inbid, fir-refriġerazzjoni u fl-użu ta' filtri taħt vakwu għall-klassifikazzjoni tal-most wasslu għal żieda fl-użu tal-meraq tal-għeneb mingħajr ma kkawżaw pressjoni sinifikanti li tħalli impatt negattiv fuq il-kwalità. Ir-riżultat huwa rendiment ogħla u l-istess livell ta' kwalità li neħtieġu. Din hija emenda standard minħabba li ma timplikax bidla sostanzjali fil-karatteristiċi tal-prodott. Huwa sempliċi biex tadatta għall-bidla teknoloġika. Għalhekk huwa kkunsidrat li din l-emenda ma taqa' taħt l-ebda waħda miż-żewġ kategoriji previsti fl-Artikolu 14(1) tar-Regolament (UE) Nru 2019/33. Din l-emenda tikkonċerna l-punt 3(a)(1) tal-Ispeċifikazzjoni u l-punt 1.5.1 tad-Dokument Uniku. Fid-dawl tal-medja għolja ta' kemm għandhom żmien il-vinji u l-adattament tagħhom f'xi każijiet għal mekkanizzazzjoni ġdida, ma kienx ikkunsidrat loġiku li jiġu esklużi rqajja' ta' art qodma b'mudelli ta' tħawwil 3x3, minħabba l-kwalità ħażina tal-ħamrija. Dan iwassal għal telf fil-potenzjal ta' kwalità tal-produzzjoni tal-inbid f'dawn il-vinji li kienu ilhom jeżistu aktar. Din hija emenda standard minħabba li ma timplikax bidla sostanzjali fil-karatteristiċi tal-prodott. Ma taqa' taħt l-ebda waħda miż-żewġ kategoriji previsti fl-Artikolu 14(1) tar-Regolament (UE) Nru 2019/33 dwar l-emendi. Din l-emenda tikkonċerna l-punt 8(b)(2) tal-Ispeċifikazzjoni. Id-Dokument Uniku mhuwiex affettwat. Fid-dawl tar-rekwiżiti ta' kummerċjalizzazzjoni f'għadd ta' swieq barranin, ittieħdet id-deċiżjoni li jintuża dan it-tip ta' kontenitur, filwaqt li jiġu ppreservati l-kwalità u l-karatteristiċi tal-prodott. B'dan il-mod, l-inbejjed tagħna jsiru magħrufa aħjar lil hinn mill-fruntieri tagħna u l-parti tal-produzzjoni tagħna maħsuba għal dawn is-swieq tiżdied. Dan għandu jagħti spinta lill-promozzjoni tal-kwalità tal-inbejjed tagħna lil hinn minn xtutna. Il-Kunsill Regolatorju għamel użu mill-Artikolu 16(4) tar-Regolamenti tiegħu stess, li jistipula dan li ġej: "Il-Kunsill Regolatorju jista' jawtorizza kontenituri u sistemi ta' għeluq speċjali oħrajn għal użi speċifiċi, meta dawn ma jikkawżawx deterjorament fil-kwalità jew fid-dehra tal-inbejjed protetti." [traduzzjoni mhux uffiċjali] Din l-emenda taffettwa biss il-preżentazzjoni tal-prodott. Il-karatteristiċi tiegħu mhumiex affettwati. Din l-emenda taffettwa t-terminoloġija użata fil-punt 7 tal-Ispeċifikazzjoni. Din ma taffettwax id-Dokument Uniku. Ir-raġuni għal din il-bidla hija biex il-lingwa ssir aktar ġeneralizzata u tinftiehem aħjar f'dak li għandu x'jaqsam mas-settur. Din il-korrezzjoni taffettwa biss il-forma. Din il-korrezzjoni tikkonċerna r-raba' intestatura tal-punt 9(b)(2) dwar il-kontroll tal-inbejjed. Din ma taffettwax id-Dokument Uniku. Ġie nnutat żball fir-raba' intestatura tat-Taqsima 9(b)(2) dwar il-Kontroll tal-Inbejjed. Dan ġie kkoreġut. Fejn kienet tinqara: "Kwalifikazzjoni tal-inbejjed Proċess ta' kwalifikazzjoni..." Din għandha tinqara: "Kontroll tal-inbejjed Verifika tal-proċess ta' kwalifikazzjoni..." DOP – Denominazzjoni ta' Oriġini Protetta Inbid spumanti ta' kwalità Dan l-inbid għandu dehra kemxejn nadifa u tleqq. Dan ikanġi isfar fl-aħdar, isfar lewn it-tiben, isfar ċar jew isfar dehbi. Meta jinxtamm, għandu intensità bejn medja u baxxa, b'aromi medji sempliċi (m'hemmx aromi imperfetti) tal-familja tas-siġar tal-frott u tal-frott taċ-ċitru u/jew tal-aromi tal-pjanti. Dawn jistgħu jkunu b'aroma pikkanti u/jew ta' xiwi meta l-inbejjed ikunu tħallew għal xi żmien f'bettija. It-togħma hija ta' intensità medja, bilanċjata b'aċidità u alkoħol tajba. L-aromi huma simili ħafna bħal meta jinxtammu (frott tas-siġar u frott taċ-ċitru u/jew pjanti). Dawn jistgħu jkunu b'aroma pikkanti u/jew ta' xiwi (inbejjed esposti għall-injam). Togħma li ddum żmien medju. Dan l-inbid għandu dehra kemxejn nadifa u tleqq. Il-kulur tiegħu huwa roża fil-vjola, roża bħall-frawli jew roża bħas-salamun. Meta jinxtamm, għandu intensità medja u l-inbid huwa sempliċi (m'hemmx aromi imperfetti jew inadegwati) bl-aromi tal-familja tal-frott (frott aħmar), tas-siġar tal-frott, tal-frott taċ-ċitru u/jew tal-pjanti friski. Aroma pikkanti u/jew ta' xiwi meta l-inbejjed ikunu tħallew għal xi żmien f'bettija. Togħma: intensità medja, bilanċjata, b'intensità medja ta' aċidità u alkoħol u aromi bħal meta jinxtammu (frott aħmar, frott tas-siġar, frott taċ-ċitru u/jew pjanti friski, u aromi pikkanti u/jew ta' xiwi meta l-inbejjed ikunu tħallew għal xi żmien f'bettija). Togħma li ddum żmien medju. Il-parametri fiżikokimiċi stabbiliti f'din it-taqsima se jissodisfaw il-limiti massimi stabbiliti fir-regoli tal-UE. Dan l-inbid għandu dehra kemxejn nadifa u tleqq, b'kulur ikanġi minn aħmar lewn il-granata għal aħmar lewn il-briks. Intensità medja sa baxxa. Meta jinxtamm, għandu intensità medja, b'aromi sempliċi (m'hemmx aromi imperfetti jew inadegwati) tal-familja tas-siġar tal-frott (frott iswed frisk u/jew misjur iżżejjed) u/jew tal-pjanti, b'aroma pikkanti u/jew ta' xiwi meta l-inbejjed ikunu tħallew f'kuntatt mal-injam. It-togħma hija ta' intensità medja, bilanċjata ħafna f'termini ta' aċidità u alkoħol b'astrinġenza medja. Togħma kemm kemm morra. Tul medju, li jħalli togħma ta' frott biex taqbel mal-aroma (frott iswed, frott niexef, pjanti), b'togħma pikkanti u/jew ta' xiwi. Fi kwalunkwe każ, il-parametri fiżikokimiċi stabbiliti f'din it-taqsima se jissodisfaw il-limiti massimi stabbiliti fir-regoli tal-UE. INBEJJED ĦOMOR BL-INDIKAZZJONI "ROBLE" Dan l-inbid għandu dehra kemxejn nadifa u tleqq, b'kulur ikanġi minn vjola għal aħmar lewn il-granata u aħmar lewn il-briks. Meta jinxtamm, għandu aroma sempliċi (m'hemmx aromi imperfetti jew inadegwati) b'laqtiet tal-familja tal-frott u b'intensità medja tal-familji tal-aromi pikkanti u/jew ta' xiwi, tipika tal-inbejjed li jkunu tħallew f'kuntatt mal-injam. It-togħma hija ta' intensità medja, xotta u b'laqtiet tal-familja tal-frott. Intensità medja tal-familji tal-aroma pikkanti u/jew ta' xiwi, tipika tal-inbejjed li jkunu tħallew f'kuntatt mal-injam. Togħma li ddum żmien medju. Għall-inbejjed li jitqiegħdu fis-suq fl-ewwel sena wara l-ħsad; l-inbejjed li jkollhom aktar minn sena ma għandhomx jaqbżu l-limitu kkalkulat kif ġej: gramma għal kull litru sa 10 % vol. u 0,06 gramma għal kull litru għal kull punt perċentwali li jaqbeż l-10 %. Fi kwalunkwe każ, il-parametri fiżikokimiċi stabbiliti f'din it-taqsima se jissodisfaw il-limiti massimi stabbiliti fir-regoli tal-UE. dehra: kemxejn nadifa u tleqq, b'kulur aħmar lewn il-granata u aħmar lewn il-briks. aroma: sempliċi (m'hemmx aromi imperfetti jew inadegwati), bl-intensità medja tal-familji b'aroma pikkanti u/jew ta' xiwi, tipika tal-inbejjed li tħallew f'kuntatt mal-injam, u bl-intensità baxxa ħafna tal-familja tal-frott. togħma: intensità medja, robusta ħafna, b'togħma li ddum żmien medju u persistenti ta' xi ħaġa pikkanti u/jew mixwija. dehra: Id-dehra (ċarezza) tiegħu hija kemxejn nadifa u tleqq, b'kulur li jkanġi minn aħmar lewn il-granata għal aħmar lewn ir-rubin, aħmar lewn il-briks, aħmar lewn ir-ram u saħansitra lewn l-ambra. aroma: sempliċi (m'hemmx aromi imperfetti jew inadegwati) u b'intensità medja tal-familji tal-aroma pikkanti u/jew balsamika. togħma: intensità medja, xotta, b'tannini, robusta ħafna u b'togħma li ddum żmien medju. dehra: Id-dehra (ċarezza) tiegħu hija kemxejn nadifa u tleqq, b'kulur li jkanġi minn aħmar lewn ir-rubin għal aħmar lewn il-briks. aroma: intensità medja, sempliċi (m'hemmx aromi imperfetti jew inadegwati) u bl-intensità medja tal-familji tal-aroma pikkanti u/jew balsamika. togħma: preżenza ta' tannini dgħajfa, b'konsistenza medja u b'togħma li ddum żmien medju. Għall-inbejjed li jitqiegħdu fis-suq fl-ewwel sena wara l-ħsad; l-inbejjed li jkollhom aktar minn sena ma għandhomx jaqbżu l-limitu kkalkulat kif ġej: gramma għal kull litru sa 10 % vol. u 0,06 gramma għal kull litru għal kull punt perċentwali ogħla minn dan. Fi kwalunkwe każ, il-parametri fiżikokimiċi stabbiliti f'din it-taqsima se jissodisfaw il-limiti massimi stabbiliti fir-regoli tal-UE. Dawn l-inbejjed għandhom il-karatteristiċi organolettiċi tad-diversi tipi ta' nbejjed deskritti fit-taqsimiet ta' hawn fuq. Iz-zokkor residwu li fihom isaħħaħ wkoll l-aromi tagħhom u jagħtihom palat aktar konsistenti. Fi kwalunkwe każ, il-parametri fiżikokimiċi stabbiliti f'din it-taqsima se jissodisfaw il-limiti massimi stabbiliti fir-regoli tal-UE. Dan l-inbid għandu dehra kemxejn nadifa u tleqq, b'kulur ikanġi fl-isfar (minn isfar lewn it-tiben għal isfar dehbi) meta jsir b'għeneb abjad jew aħmar. Il-kulur huwa aħmar (minn roża ċar għal roża lewn il-frawli) meta jkun magħmul minn varjetajiet ħomor, jew ħomor u bojod. Il-bżieżaq huma ta' daqs medju, jipproduċu ragħwa, u b'togħma li ddum żmien bejn żmien qasir għal żmien medju jew medju. Meta jinxtammu, dawn għandhom intensità medja u huma sempliċi (m'hemmx aromi imperfetti jew inadegwati), bl-intensità medja tal-familja tal-frott. Meta jintiegħem, l-inbid huwa kkaratterizzat minn sensazzjonijiet ta' frott u b'togħma li ddum żmien medju, b'aromi persistenti tal-familja tal-frott niexef. Fi kwalunkwe każ, il-parametri fiżikokimiċi stabbiliti f'din it-taqsima se jissodisfaw il-limiti massimi stabbiliti fir-regoli tal-UE. PRATTIKI ENOLOĠIĊI Rendiment massimu tal-estrazzjoni: 72 l għal kull 100 kg ta' għeneb. L-inbejjed ħelwin jiġu prodotti billi tiġi ppreservata parti miz-zokkor naturali tal-għeneb, filwaqt li jiġi interrott il-proċess ta' fermentazzjoni b'sistemi awtorizzati ħlief billi jiżdied l-alkoħol. L-inbejjed spumanti għandhom jitħejjew bil-metodu tradizzjonali. PRATTIKI ENOLOĠIĊI L-inbejjed bojod għandhom jiġu prodotti esklussivament mill-varjetajiet bojod ewlenin (Verdejo) u minn dawk awtorizzati (Alblo Mayor, Viura u Sauvignon Blanc), b'tal-inqas 50 % tal-varjetà bajda ewlenija. L-inbejjed rożè għandhom jiġu prodotti bil-varjetajiet bojod u ħomor ewlenin u awtorizzati, b'tal-inqas 50 % tal-varjetajiet ewlenin. L-inbejjed ħomor għandhom jiġu prodotti mill-varjetajiet ħomor ewlenin (Tempranillo u Red and Grey Grenache) u dawk awtorizzati (Cabernet Sauvignon, Merlot u Syrah), b'tal-inqas 50 % tal-varjetajiet ewlenin. L-inbejjed ħelwin (bojod, rożè u aħmar) għandhom jiġu prodotti mill-varjetajiet bojod u ħomor awtorizzati ewlenin, filwaqt li tiġi ppreservata parti miz-zokkor naturali tal-għeneb, b'tal-inqas 50 % tal-varjetajiet ewlenin. L-inbid spumanti għandu jiġi prodott bil-varjetajiet bojod u ħomor ewlenin u awtorizzati, b'tal-inqas 50 % tal-varjetajiet ewlenin li japplikaw għall-inbejjed xotti, nofshom misjura, "Brut" u "Brut Nature". PRATTIKI ENOLOĠIĊI Id-densità minima tat-tħawwil għandha tkun ta' 1 000 dielja għal kull ettaru. VARJETAJIET ĦOMOR 7 000 kg ta' għeneb għal kull ettaru VARJETAJIET ĦOMOR 50,40 ettolitru għal kull ettaru VARJETAJIET BOJOD 9 000 kg ta' għeneb għal kull ettaru VARJETAJIET BOJOD 64,80 ettolitru għal kull ettaru Din tinkludi l-muniċipalitajiet li ġejjin: Din iż-żona vinikola hija parti mill-muniċipalità ta' Valladolid. Iż-żona ġeografika koperta mid-DOP "Cigales" hija adatta ħafna għall-kultivazzjoni tal-vinji: Il-vinja hija maqsuma fi tnejn mix-Xmara Pisuerga u tinsab qrib nofsha bejn il-klima kiesħa "l fuq tax-xmara u l-klima moderata tal-estwarju tagħha. Ir-relazzjoni bejn il-klima u l-ħamrija tgħin biex tipproduċi għeneb b'livelli ta' aċidità u zokkor bilanċjati ħafna. Il-varjetajiet huma adatti ħafna għaż-żona u l-prattiki ta' vinifikazzjoni li ilhom jeżistu għal għexieren ta' snin. Dan jagħmilha possibbli li jinkisbu nbejjed bilanċjati ħafna. Karatteristika oħra hija li 30 % tal-vinja ilha hemm għal aktar minn 60 sena. Jekk jitqiesu wkoll il-kundizzjonijiet imsemmija hawn fuq, dan jippermetti maturazzjoni intensa u bilanċjata ħafna adattata għall-inbejjed 'crianza'. Matul dawn l-aħħar snin, diversi tentattivi wasslu għal inbejjed spumanti li jżommu l-karatteristiċi distintivi tal-inbejjed fiż-żona u huma wkoll ta' kwalità għolja ħafna (bżieżaq żgħar li jdumu għal żmien twil, preżenza ta' aromi sekondarji, eċċ.). Il-varjetajiet speċifiċi għaż-żona (adattament kbir) jippermettu l-produzzjoni ta' nbejjed spumanti li huma fini u friski ħafna, kemm fil-ħalq kif ukoll fuq wara tas-saqaf tal-ħalq. Il-kundizzjonijiet klimatiċi taż-żona jippermettu li tinkiseb materja prima bilanċjata fl-aċidità, l-estratt u l-aromi. Dan jagħti lill-inbid sensazzjoni ta' konsistenza sħiħa fil-ħalq li tikkumpensa għall-aċidità. Fil-leġiżlazzjoni nazzjonali L-imballaġġ fiż-żona ġeografika demarkata L-ibbottiljar tal-inbejjed koperti mid-DOP "Cigales" huwa wieħed mill-kriterji ewlenin biex jiġu żgurati l-karatteristiċi miksuba matul il-produzzjoni u, fejn xieraq, il-proċess ta' maturazzjoni definit fl-Ispeċifikazzjoni. Minħabba dan, l-ibbottiljar għandu jsir fil-faċilitajiet tal-ibbottiljar tal-fabbriki tal-inbid li jinsabu fiż-żona tal-produzzjoni stabbilita f'din l-Ispeċifikazzjoni. Fil-leġiżlazzjoni nazzjonali Dispożizzjonijiet addizzjonali relatati mat-tikkettar It-terminu tradizzjonali "DENOMINAZZJONI TA' ORIĠINI" jista' jintuża minflok "DENOMINAZZJONI TA' ORIĠINI PROTETTA". Fuq it-tikketta għandha tiġi inkluża referenza għas-sena tal-ħsad anke jekk l-inbejjed ma jgħaddux mill-proċess ta' maturazzjoni. L-unika eċċezzjoni ssir għall-inbejjed ħelwin u spumanti. Jistgħu jintużaw l-indikazzjonijiet "CRIANZA", "RESERVA", "GRAN RESERVA" u "ROBLE", sakemm dan ikun konformi mal-leġiżlazzjoni applikabbli. DOP - Denominazzjoni ta' Oriġini Protetta Kulur: ivarja bejn isfar ċar li jagħti fl-aħdar u isfar lewn it-tiben. Aroma: noti floreali, b'karatteristiċi ta' ċitru u ta' frott abjad. Togħma: aċiduża rifreskanti. Inbid abjad armonjuż u xott, b'bilanċ ta' aċidi u ta' alkoħol. Kulur: ivarja bejn isfar ċar li jagħti fl-aħdar u isfar lewn it-tiben. Aroma: togħma ta' aromi floreali u ta' ġebel imxarrab li għalkemm kumplessa tista' tiġi deskritta bħala newtrali. Togħma: togħma ta' aromi floreali u ta' ġebel imxarrab li għalkemm kumplessa tista' tiġi deskritta bħala newtrali, b'riħa persistenti f'diversi livelli. Inbid abjad armonjuż u xott, b'bilanċ ta' aċidi u ta' alkoħol. Prattiki enoloġiċi speċifiċi l-għeneb tal-varjetà "Furmint" ma għandux jaqbeż il-15 % tal-għeneb kollu jista' jintuża biss għeneb li ma jkunx imħassar maturazzjoni għal mill-inqas erba' xhur f'tank u/jew f'bittija maturazzjoni għal mill-inqas xahar fil-flixkun il-most jista' jiġi ffermentat biss bl-użu ta' ħmira li ma tbiddilx l-aroma naturali u t-togħma karatteristika tal-inbejjed "Olatz rizling" jew "Furmint" rendiment massimu ta' meraq: 70 % Restrizzjoni rilevanti fuq il-produzzjoni tal-inbejjed Dan li ġej huwa pprojbit: taħlil Prattiki enoloġiċi speċifiċi l-għeneb tal-varjetà "Furmint" ma għandux jaqbeż il-15 % tal-għeneb kollu jista' jintuża biss għeneb li ma jkunx imħassar maturazzjoni għal sitt xhur f'tank u/jew bittija maturazzjoni għal mill-inqas tlett xhur fil-flixkun il-most jista' jiġi ffermentat biss bl-użu ta' ħmira li ma tbiddilx l-aroma naturali u t-togħma karatteristika tal-inbejjed "Olatz rizling" jew "Furmint" rendiment massimu ta' meraq: 65 % Restrizzjoni rilevanti fuq il-produzzjoni tal-inbejjed Dan li ġej huwa pprojbit: aċidifikazzjoni tnaqqis tal-aċidità użu ta' enzima tal-pektin taħlil Regoli dwar il-produzzjoni tal-għeneb Prattika ta' kultivazzjoni Regoli dwar it-tħarriġ tad-dwieli: Tħarriġ tat-tip "guyot", b'zokk wieħed ta' tul medju-għoli, b'zokk wieħed baxx, bis-sistema umbrella, bil-kuruna u bil-"gobelet". Regoli dwar id-densità tad-dwieli fil-vinja. Għall-vinji li kienu diġà jeżistu qabel 1 ta' Awwissu 2016: densità tad-dwieli: tal-anqas 3 300 dielja/ha; telf ta' dwieli: mhux iżjed minn 10 %. Għall-vinji mħawla wara l-1 ta' Awwissu 2016: densità tad-dwieli: tal-anqas 4 000 dielja/ha; telf ta' dwieli: mhux iżjed minn 10 %. distanza bejn id-dwieli: 0,6 m jew aktar Għall-inbejjed deskritti bħala dűlős borok, l-età medja tad-dwieli f'vinja għandha tkun ta' 10 snin. Metodu ta' ħsad: bl-idejn Kwalità tal-għeneb (kontenut minimu ta' zokkor espress bħala qawwa alkoħolika naturali): Qawwa alkoħolika potenzjali tal-għeneb ([% vol.], f'20 °C): 10,6 Qawwa alkoħolika potenzjali tal-għeneb ([% vol.], f'20 °C): 12 9 000 kg ta' għeneb kull ettaru 6 000 kg ta' għeneb kull ettaru Żoni kklassifikati skont il-katast tal-vinja bħala tal-klassi I u II fil-limiti amministrattivi tal-lokalitajiet ta' Csopak, Paloznak, Lovas, Alsóörs u Felsőörs. Iż-żona tal-produzzjoni demarkata għal inbejjed "Csopak" / "Csopaki" tinkludi l-ewwel katina ta' għoljiet fin-naħa tal-plajja li testendi minn Csopak sa Alasóörs fit-Tramuntana tal-baċir tal-Lvant tal-Lag Balaton. Iż-żoni vitikulturali ewlenin huma s-superfiċji inklinati tal-għoljiet taħt il-muntanji u l-qċaċet moderatament inklinati tal-għoljiet. Is-sottostrat tal-vinji huwa magħmul minn żewġ tipi ta' blat. Is-sekwenza sedimentarja fil-quċċata tal-għoljiet hija magħmula minn blat tat-tip muntanjuż tal-perjodu Permjan Superjuri sat-Triassiku Inferjuri, b'għata ta' żrar Kwaternarju. Is-sottoswoli rikki fil-ġir b'hekk kostitwiti huma koperti b'ramal tafli u ħamrija forestali tal-loess b'fond varjabbli. Is-sodda ta' blat taħt is-superfiċji inklinati tal-għoljiet hija magħmula minn blat ramli Permjan, formazzjoni unika ta' ħamrija tipika ta' Csopak, koperta b'naqal ta' blat ramli. Ir-reġjun tal-vitikultura huwa karatterizzat minn ħamrija rikka fil-kalċju, fil-manjeżju u fil-potassju. Il-klima ta' Csopak hija determinata mill-arja kiesħa li tinżel mill-widien tal-Għoljiet ta' Bakony u mil-Lag Balaton, fin-Nofsinhar tar-reġjun. L-għoljiet tal-vitikultura ta' Csopak huma mimlija siġar b'widien dojoq u fondi (bħall-widien ta' Nosztori u ta' Koloska) jaqsmu l-pajsaġġ. Huwa għalhekk li, fil-jiem tas-sajf, iż-żiffa ta' filgħaxija li tgħaddi minn fuq il-lag u tberred is-sħana umda li titla' mil-Lag Balaton tippermetti ċ-ċirkolazzjoni ta' arja forestali friska bejn id-dwieli. Csopak jesperjenza medja [annwali] ta' bejn 1 950 u 2 000 siegħa ta' xemx u temperatura medja annwali ta' bejn 11-12 °C. Il-preċipitazzjoni annwali medja hija ta' 650-700 mm, li minnhom medja ta' 350 mm tinżel matul l-istaġun tal-kultivazzjoni. Aspett kruċjali tal-klima ta' Csopak huwa li l-aħħar jum ta' ġlata tar-rebbiegħa jista' jkun il-5 ta' April, li huwa meqjus bħala eċċezzjonalment kmieni. Il-vitikultura u l-produzzjoni tal-inbid kellhom rwol kostanti importanti fi Csopak għal aktar minn 2 200 sena. L-iżvilupp tal-art għall-kultivazzjoni tal-għeneb huwa r-riżultat ta' sforz uman deliberat; għal eluf ta' snin il-vitikulturisti lokali ma kkultivaw xejn ħlief għeneb fuq il-ġnub tal-għoljiet protetti mill-ġlata li jisħnu rapidament, minflok f'żoni baxxi mistagħdra suxxettibbli għall-ġlata u għall-mard. Barra minn hekk, il-kantini lokali tradizzjonali għandhom impatt sinifikanti fuq il-kwalità tal-inbejjed. Minħabba l-istruttura tal-ħamrija ta' Csopak, il-kantini lokali mhumiex mibnija kompletament taħt l-art, u dan iwassal biex jesperjenzaw varjazzjonijiet notevoli fit-temperatura matul is-sena. B'riżultat ta' dan, l-inbejjed jibirdu matul ix-xitwa u b'hekk tiġi ppreservata l-freskezza tagħhom. Fis-sajf, meta t-temperatura tal-kantini titla' bejn 15 u 19-il grad, it-tartati instabbli u sensittivi għas-sħana jippreċipitaw b'mod naturali. Bħala riżultat ta' dan il-proċess naturali, il-produtturi lokali tal-inbid jistgħu jistabbilizzaw l-inbejjed b'mod aktar faċli, u b'hekk tiġi ppreservata aħjar ir-rikkezza tal-aromi tagħhom. L-inbejjed "Csopak" / "Csopaki" għandhom riħa distinta, filwaqt li huma kkaratterizzati wkoll minn fwieħa u togħma rikki li jiggarantixxu l-eleganza tagħhom. Karatteristika importanti komuni tar-riħa u tat-togħma tagħhom hija n-nota predominanti ta' ġebel imxarrab mingħajr ebda element ta' aroma ta' moffa. F'termini ta' togħma, tispikka l-istruttura aċiduża matura u kumplessa, li tiżgura l-freskezza u t-togħma xotta u aċiduża tal-inbejjed "Csopak" / "Csopaki". Minħabba l-preċipitazzjoni u l-kapaċità taż-żamma tal-ilma tas-saff ta' fuq tal-ħamrija ta' Csopak, il-provvista tal-ilma lid-dwieli waqt l-istaġun tat-tkabbir hija adegwata wkoll matul il-jiem sħan tas-sajf. Għal din ir-raġuni, l-iżvilupp tal-għeneb matul il-perjodu kritiku tas-sajf ma jiġix interrott u ma jiġix espost għal fatturi ta' stress, bin-nuqqas konsegwenti ta' riħa ta' moffa jew ta' qrusa qawwija ta' aċidu. L-istruttura aċiduża matura u espressiva u l-preżenza qawwija ta' noti ta' ġebel imxarrab fit-togħma jistgħu jiġu traċċati lura għall-kontenut minerali għoli tal-ħamrija ta' Csopak. Fis-sajf, ir-raġġi tax-xemx li jiġu riflessi mill-wiċċ tal-lag baxx, isaħħnu l-ġnub tal-għoljiet b'mod uniformi u joħolqu l-kundizzjonijiet għar-raħs perenni tal-vinji. Minħabba li fi Csopak l-aħħar ġurnata ta' ġlata tiġi kmieni, hemm inqas ċans ta' ġlata tar-rebbiegħa; konsegwentement, it-tkabbir tan-nebbieta huwa uniformi u kull sena jiżviluppa weraq b'superfiċje ta' daqs xieraq, li jwassal għall-maturazzjoni ottimali tal-għeneb. Minbarra l-vinji, ir-reġjun forestali li evolva fuq millenji sħaħ, għandu rwol ewlieni fil-kultivazzjoni tal-għeneb, minħabba li l-predaturi li jilqa' fih matul ix-xitwa (insetti bħad-dud predatorju) jgħin biex il-pesti jinżammu taħt kontroll. Għal din ir-raġuni, il-fażi kritika importanti tal-iżvilupp inizjali tal-għeneb ma tiġix imtawla, u dan jippermetti l-iżvilupp ta' ħajt ta' weraq aktar għoli u aktar b'saħħtu. Is-sajf sħun u s-sistema Mediterranja ta' pressjoni għolja jiżguraw li, wara l-jiem twal tal-ħarifa, it-temperatura kiesħa ta' filgħaxija kkawżata miż-żiffa mill-Għoljiet ta' Bakony, id-dielja tidħol malajr fil-fażi skura tal-fotosinteżi, li jwassal għal żieda rapida fil-konċentrazzjoni taz-zokkor tal-għeneb. Din ir-restrizzjoni naturali unika tagħti l-inbejjed "Csopak" / "Csopaki" ir-robustezza tagħhom. L-istruttura aċiduża eleganti u l-aromi ta' frott karatteristiċi tal-inbejjed minn Balatonfüred-Csopak huma dovuti wkoll għall-arja kiesħa li tinżel mill-foresti. Fuq il-ġnub tal-għoljiet, li ntgħażlu tul is-sekli, fejn jitkabbar l-għeneb, iċ-ċaqliq kontinwu tal-arja u t-tħarriġ baxx tad-dwieli jfisser li n-nida fuq l-għenieqed tal-għeneb tinxef malajr, u għalhekk il-mard fungali mhuwiex komuni u jista' jinħasad għeneb b'saħħtu. Dawn il-fatturi naturali, meħuda flimkien, flimkien mas-sekli sħaħ ta' esperjenza, li tgħaddiet minn ġenerazzjoni għall-oħra, tal-produtturi tal-inbid li jgħixu fir-reġjun, flimkien jiggarantixxu l-ħolqien ta' nbejjed ta' kwalità għolja, b'togħma robusta u espressiva minn għenieqed maturi u b'saħħithom. Qafas ġuridiku: Fil-leġiżlazzjoni tal-UE Tip ta' rekwiżit addizzjonali: Dispożizzjonijiet addizzjonali dwar it-tikkettar Deskrizzjoni tar-rekwiżit: It-terminu tradizzjonali "ta' oriġini protetta" jista' jintuża wkoll minflok it-terminu "denominazzjoni ta' oriġini protetta". Terminu tradizzjonali awtorizzat għall-użu: válogatott szüretelésű bor [inbid minn ħsad magħżul]. Qafas ġuridiku: Fil-leġiżlazzjoni nazzjonali Tip ta' rekwiżit addizzjonali: Dispożizzjonijiet addizzjonali dwar it-tikkettar Deskrizzjoni tar-rekwiżit: Espressjonijiet oħra li l-użu tagħhom huwa ristrett, espressjonijiet li jindikaw il-metodu ta' produzzjoni, u espressjonijiet oħra li l-użu tagħhom huwa regolat: "szűretlen" [mhux iffiltrat], "szemelt" [magħżul], "termőhelyen palackozva" [ibbottiljat fil-post tal-produzzjoni] It-terminu "monopol dűlő" [monopolju] jista' jidher biss fuq it-tikketti ta' dűlős bor jekk l-għeneb jkun ġie mkabbar f'vinja demarkata minn membru wieħed biss tal-komunità tal-inbid. Id-denominazzjoni "Balaton borrégió" [ir-reġjun tal-inbid ta' Balaton] tista' tidher fuq it-tikketta. il-varjetà ma għandhiex għalfejn tiġi indikata Qafas ġuridiku: Fil-leġiżlazzjoni nazzjonali Tip ta' rekwiżit addizzjonali: Dispożizzjonijiet addizzjonali dwar it-tikkettar Deskrizzjoni tar-rekwżit: identità tal-oriġini: 100 % l-ismijiet "dűlő" [vinja] u "aldűlő" [roqgħa tal-vinja] jistgħu jidhru: ara aktar 'l isfel. Għall-ismijiet tal-vinji Kis-hegy jew Öreg-hegy, għandu jkun hemm ukoll l-isem tar-raħal korrispondenti Jistgħu jiġu indikati l-unitajiet ġeografiċi iżgħar li ġejjin: Qafas ġuridiku: Fil-leġiżlazzjoni nazzjonali Tip ta' rekwiżit addizzjonali: Deroga dwar il-produzzjoni fiż-żona ġeografika demarkata Deskrizzjoni tar-rekwiżit: Sabiex jiġi prodott l-inbid "Csopak" / "Csopaki", l-ipproċessar tal-għeneb, il-fermentazzjoni tal-most u l-maturazzjoni tal-inbid jistgħu jsiru biss fil-villaġġi li jinsabu fiż-żona tal-produzzjoni demarkata, kif ukoll f'Balatonarács, Balatonfüred, Aszófő u Balatonszőlős. (Lokalitajiet fl-istess unità amministrattiva, bħal fil-każ imsemmi fl-Artikolu 6(4)(b) tar-Regolament (KE) 607/2009.). Fil-Kapitolu 1(II)(1), wara l-kelma "muniċipalitajiet" ġew miżjuda "(jew muniċipalitajiet delegati jekk ikunu jeżistu"). Xi muniċipalitajiet li isimhom jista' jsegwi dak tad-DOK "Coteaux du Layon" reċentement ingħaqdu. Madankollu, huma baqgħu muniċipalitajiet delegati fil-muniċipalitajiet il-ġodda ffurmati minn dawn il-fużjonijiet. Sakemm dawn jeżistu bħala tali, huma jżommu kontroll territorjali magħruf u identifikat fuq livell amministrattiv. Il-Kapitolu II biss ġie emendat. Fil-bqija tal-Ispeċifikazzjoni tal-Prodott, ma ssir l-ebda distinzjoni bejn muniċipalitajiet u muniċipalitajiet delegati, għal dawk il-"muniċipalitajiet" li isimhom jista' jsegwi dak tad-DOK. Id-Dokument Uniku mhuwiex affettwat minn din il-bidla. Iż-żona ġeografika hija emendata kif ġej: L-istadji kollha tal-proċess tal-produzzjoni jridu jsiru fiż-żona ġeografika li l-perimetru tagħha jinkludi t-territorju tal-muniċipalitajiet li ġejjin tad-département ta' Maine-et-Loire abbażi tal-kodiċi ġeografiku uffiċjali tal-2018: Aubigné-sur-Layon, Beaulieu-sur-Layon, Bellevigne-en-Layon (dawk li qabel kienu territorji tal-muniċipalitajiet delegati ta' Champ-sur-Layon, Faveraye-Mâchelles, Faye-d'Anjou, Rablay-sur-Layon u Thouarcé), Chalonnes-sur-Loire, Chaudefonds-sur-Layon, Chemillé-en-Anjou (dawk li qabel kienu territorji tal-muniċipalitajiet delegati ta' Chanzeaux u La Jumellière), Cléré-sur-Layon, Doué-en-Anjou (dawk li qabel kienu territorji tal-muniċipalitajiet delegati ta' Brigné, Concourson-sur-Layon, Saint-Georges-sur-Layon u Les Verchers-sur-Layon), Lys-Haut-Layon (dawk li qabel kienu territorji tal-muniċipalitajiet delegati ta' La Fosse-de-Tigné, Nueil-sur-Layon, Tancoigné, Tigné u Trémont), Passavant-sur-Layon, Rochefort-sur-Loire, Terranjou (dawk li qabel kienu territorji tal-muniċipalitajiet delegati ta' Chavagnes u Martigné-Briand), Val-du-Layon (dawk li qabel kienu territorji tal-muniċipalitajiet delegati ta' Saint-Aubin-de-Luigné u Saint-Lambert-du-Lattay) Il-mapep li jirrappreżentaw iż-żona ġeografika huma disponibbli fuq is-sit web tal-Institut national de l'origine et de la qualité. Għall-inbejjed eliġibbli għat-terminu 'premier cru' (l-ewwel vendemmja) issupplimentat bid-denominazzjoni ġeografika addizzjonali 'Chaume', l-istadji kollha tal-proċess tal-produzzjoni jridu jsiru fiż-żona ġeografika li l-perimetru tagħha jinkludi t-territorju tal-muniċipalità li ġejja tad-département ta' Maine-et-Loire, abbażi tal-kodiċi ġeografiku uffiċjali tas-sena 2018: Rochefort-sur-Loire. Il-mapep li jirrappreżentaw iż-żona ġeografika huma disponibbli fuq is-sit web tal-Institut national de l'origine et de la qualité. " Emenda editorjali: il-lista l-ġdida tal-entitajiet amministrattivi tqis il-fużjonijiet jew bidliet oħra fiż-żona amministrattiva li seħħew minn meta ġiet approvata l-Ispeċifikazzjoni tal-Prodott. Għal aktar ċertezza legali, din ġiet stabbilita skont il-verżjoni attwali tal-kodiċi ġeografiku uffiċjali, ippubblikat kull sena mill-INSEE. Il-perimetru taż-żona ġeografika baqa' strettament l-istess. Fl-aħħar nett, biex il-pubbliku jkun infurmat aħjar, qed issir referenza għat-tqegħid għad-dispożizzjoni, fuq is-sit web tal-INAO, tal-mapep li jirrappreżentaw iż-żona ġeografika. Għalhekk il-punt 6 tad-Dokument Uniku dwar iż-żona ġeografika ġie emendat kif xieraq. Fl-ewwel paragrafu tal-Kapitolu 1(IV)(2) tal-ispeċifikazzjoni tad-DOP "Coteaux du Layon", wara l-kliem "tal-5 ta' Settembru 2007", ġie miżjud il-kliem "u tad-19 ta' Jannar 2017". Din l-emenda għandha l-għan li żżid id-data ta' approvazzjoni mill-awtorità nazzjonali kompetenti ta' emenda taż-żona tal-irqajja' demarkata fiż-żona ġeografika ta' produzzjoni. Id-demarkazzjoni tal-irqajja' ta' art tikkonsisti fl-identifikazzjoni ta' dawk l-irqajja' ta' art fiż-żona ġeografika tal-produzzjoni li huma tajbin għall-produzzjoni tad-Denominazzjoni ta' Oriġini Protetta kkonċernata. Id-Dokument Uniku mhuwiex affettwat minn din il-bidla. Fil-Kapitolu 1(IV)(3)(a), il-lista tal-muniċipalitajiet hija ssostitwita b'dan li ġej: Fil-Kapitolu 1(IV)(3)(b), il-lista tal-muniċipalitajiet hija ssostitwita b'dan li ġej: "Aubigné-sur-Layon, Beaulieu-sur-Layon, Bellevigne-en-Layon (dawk li qabel kienu territorji tal-muniċipalitajiet delegati ta' Champ-sur-Layon, Faveraye-Mâchelles, Faye-d'Anjou, Rablay-sur-Layon u Thouarcé), Brissac Loire Aubance (dawk li qabel kienu territorji tal-muniċipalitajiet delegati ta' Brissac-Quincé u Vauchrétien), Chalonnes-sur-Loire, Chaudefonds-sur-Layon, Chemillé-en-Anjou (dak li qabel kien territorju tal-muniċipalità delegata ta' Chanzeaux), Denée, Doué-en-Anjou (dawk li qabel kienu territorji tal-muniċipalitajiet delegati ta' Brigné u Les Verchers-sur-Layon), Mauges-sur-Loire (dawk li qabel kienu territorji tal-muniċipalitajiet delegati ta' Montjean-sur-Loire u La Pommeraye), Mozé-sur-Louet, Savennières, Soulaines-sur-Aubance, Terranjou (dawk li qabel kienu territorji tal-muniċipalitajiet delegati ta' Chavagnes, Martigné-Briand u Notre-Dame-d'Allençon) u Val-du-Layon (dawk li qabel kienu territorji tal-muniċipalitajiet delegati ta' Saint-Aubin-de-Luigné u Saint-Lambert-du-Lattay)." Dan jippermetti li jitqiesu l-fużjonijiet differenti tal-muniċipalitajiet li seħħew mill-aħħar verżjoni tal-Ispeċifikazzjoni tal-Prodott. Il-perimetru taż-żona fil-viċinanza immedjata baqa' strettament l-istess. Għalhekk il-punt 9 tad-Dokument Uniku dwar ir-rekwiżiti addizzjonali ġie emendat kif xieraq. Fil-Kapitolu 1(VI)(2), ġie miżjud li: "Hija obbligatorja kopertura ta' ħaxix ikkontrollat, spontanju jew miżrugħ, bejn ir-ringieli; fl-assenza ta' din il-kopertura ta' ħaxix, l-operatur għandu jaħrat il-ħamrija sabiex jiżgura l-kontroll tal-ħaxix spontanju jew jiġġustifika l-użu ta' prodotti bijoloġiċi ta' kontroll approvati mill-awtoritajiet pubbliċi fil-vitikultura. F'każ li jintużaw erbiċidi bijoloġiċi ta' kontroll fuq roqgħa art, l-użu ta' erbiċidi oħra għandu jiġi pprojbit. " Din l-emenda takkumpanja l-iżvilupp attwali tal-prattiki tal-operaturi favur l-agroekoloġija fil-vinja kollha ta' Anjou. Din tirrifletti l-kunsiderazzjoni dejjem tikber tat-tħassib ambjentali fl-itinerarji tekniċi. Peress li tippromwovi l-preżenza ta' kopertura ta' ħaxix jew l-użu ta' tnaqqija mekkanika jew l-użu ta' prodotti bijoloġiċi ta' kontroll, din twassal għal tnaqqis fl-użu ta' erbiċidi kimiċi. Dan it-tnaqqis fl-erbiċidi għandu jsaħħaħ il-protezzjoni tal-ħamrija tal-inbid u jippreżerva l-karatteristiċi naturali tagħha (il-fertilità, il-bijodiversità, il-bijotrattament), li jikkontribwixxi għall-kwalità u għall-awtentiċità tal-inbejjed u jsaħħaħ il-kunċett ta' żona lokali. Id-Dokument Uniku mhuwiex affettwat minn din il-bidla. Fil-Kapitolu 1(VII)(1) tneħħiet is-sentenza "Id-data tal-bidu tal-ħsad tiġi stabbilita skont id-dispożizzjonijiet tal-Artikolu D. 645-6 tal-Kodiċi rurali u tas-sajd marittimu. ". L-istabbiliment ta' data tal-bidu tal-ħsad illum il-ġurnata ma għadux meħtieġ, peress li l-operaturi issa għandhom firxa wiesgħa ta' għodod li jippermettulhom jevalwaw il-maturità tal-għeneb bl-aktar mod preċiż possibbli. Kull operatur għandu għadd ta' apparat u tagħmir, kemm personali kif ukoll kollettivi, li jagħmilha possibbli li tiġi ddeterminata b'mod preċiż l-aħjar data għall-bidu tal-ħsad ta' kull roqgħa art, skont l-għanijiet tal-produzzjoni. Id-Dokument Uniku mhuwiex affettwat minn din il-bidla. Fil-Kapitolu 1(IX)(1)(d), is-sentenza: "Kull operatur għandu jkollu kapaċità tal-fabbriki tal-inbid għall-vinifikazzjoni ta' mill-inqas 1,4 darbiet ir-rendiment medju tal-azjenda matul l-aħħar ħames snin. " ġiet issostitwita bis-sentenza: "Kull operatur għandu jkollu kapaċità tal-fabbriki tal-inbid għall-vinifikazzjoni ta' mill-inqas 1,4 darbiet il-volum medju ta' nbid f'dawn l-aħħar ħames snin. " Fl-Ispeċifikazzjoni tal-Prodott, ma kienx hemm referenza għall-kapaċità tal-volum (espressa f'hl jew f'm3) iżda għar-rendiment, jiġifieri volum tal-ħsad diviż bl-erja ta' produzzjoni (espress pereżempju f'hl/ha). L-emenda proposta tagħmilha possibbli li tiġi rrimedjata din l-inkonsistenza f'termini ta' kwantitajiet, mingħajr ebda bidla fis-sustanza (il-minimu għandu dejjem ikun stabbilit għal 1,4 darbiet il-volum medju tal-inbid prodott mill-azjenda fis-snin ta' kummerċjalizzazzjoni preċedenti). Id-Dokument Uniku mhuwiex affettwat minn din il-bidla. Il-punt IX(5)(b) tal-Kapitolu 1 dwar id-data taċ-ċirkolazzjoni tal-inbejjed bejn id-depożitanti awtorizzati ġie mħassar. Id-Dokument Uniku mhuwiex affettwat minn din il-bidla. Ir-rabta ġiet riveduta biex jiġi aġġornat l-għadd ta' muniċipalitajiet ikkonċernati (13 minflok 27). Fir-rabta ġie speċifikat li t-temperaturi medji huma temperaturi annwali; Għalhekk il-punt 8 tad-Dokument Uniku dwar ir-rabta ġie emendat kif xieraq. Fil-Kapitolu 1(XI) ġie miżjud li "Id-dispożizzjonijiet relatati mal-obbligu ta' kopertura ta' ħaxix ikkontrollat, spontanju jew miżrugħ bejn ir-ringieli jew, fl-assenza ta' dik il-kopertura ta' ħaxix, l-obbligu li l-operatur jaħrat il-ħamrija jew li juża prodotti bijoloġiċi ta' kontroll sabiex jiżgura l-kontroll tal-veġetazzjoni spontanja, ma għandhomx japplikaw għall-irqajja' ta' art tal-vinji stabbiliti fid-data tal-approvazzjoni ta' din l-Ispeċifikazzjoni tal-Prodott u li d-distanza bejn ir-ringieli tad-dwieli tkun ta' 1,70 metru jew inqas. " Il-miżura tranżitorja tagħmilha possibbli li ma jiġux penalizzati l-vinji stabbiliti li l-metodu ta' taħriġ attwali tagħhom mhuwiex adattat għad-dispożizzjonijiet agroambjentali. Fil-vinji b'densità għolja, ikkaratterizzati minn distanza bejn ir-ringieli ta' 1,70 metru jew inqas, il-manutenzjoni ta' ħaxix permanenti jew il-ħrit tal-ħamrija jistgħu tabilħaqq jikkawżaw problemi tekniċi (il-mekkanizzazzjoni, it-tagħmir, l-għodod). Fil-vinji baxxi, il-ħaxix iżid ukoll ir-riskju ta' ġlata tar-rebbiegħa. Barra minn hekk, il-preżenza ta' kopertura ta' ħaxix tkun teħtieġ saħansitra provvista tal-ilma akbar għad-dwieli aktar ma d-densità tat-tħawwil tkun għolja. B'kuntrast ma' dan, il-vinji li se jitħawlu wara l-approvazzjoni tal-Ispeċifikazzjoni tal-Prodott se jkollhom jikkonformaw, b'għarfien sħiħ tal-fatti, mad-dispożizzjonijiet agroambjentali li ġew introdotti, irrispettivament mid-densità tagħhom u d-distanza bejn ir-ringieli. Id-Dokument Uniku mhuwiex affettwat minn din il-bidla. Fil-punt (II)(3) tal-Kapitolu 2, il-kliem "f'qawwa" ġew issostitwiti b'"naturali" u l-kelma "grad" ġiet issostitwita b'"qawwa alkoħolika naturali skont il-volum". B'konsistenza mal-metodu ta' formulazzjoni użat fl-ispeċifikazzjonijiet kollha taż-żona ta' Anjou Saumur, il-kliem "qawwa alkoħolika naturali skont il-volum" jissostitwixxu t-termini "qawwa potenzjali" jew "grad". Dawn l-emendi jtejbu l-leġġibbiltà ta' dawn l-ispeċifikazzjonijiet tal-prodotti. L-armonizzazzjoni tad-dispożizzjonijiet dwar iż-żamma ta' reġistri hija maħsuba biex tiffaċilita t-tfassil tal-pjan ta' spezzjoni u l-monitoraġġ ta' dawn ir-reġistri. Id-Dokument Uniku mhuwiex affettwat minn din il-bidla. Il-Kapitolu 3 ġie rivedut għall-konsistenza fil-kliem tal-punti ewlenin li għandhom jiġu kkontrollati fl-Ispeċifikazzjonijiet tal-Prodott taż-żona ta' Anjou Saumur. Id-Dokument Uniku mhuwiex affettwat minn din il-bidla. DOP - Denominazzjoni ta' Oriġini Protetta Inbejjed bojod mhux frizzanti b'zokkor residwu, magħmula minn għeneb tal-varjetà chenin B li jinqata' meta jkun sar iżżejjed. Huma distinti, eleganti, b'aromi kumplessi u adatti għall-maturazzjoni. Fil-ħalq, jikkombinaw il-ħlewwa u l-freskezza, il-qawwa u l-finezza. Huma għandhom: Qawwa alkoħolika naturali minima skont il-volum ta' 14 %. Il-qawwa alkoħolika proprja minima hija ta' 10 % u ta' 11 % għall-inbejjed b'qawwa alkoħolika naturali skont il-volum ta' inqas minn 18 % Kontenut ta' zokkor fermentabbli (glukożju + fruttożju), wara l-fermentazzjoni, ta' 34 g/l jew aktar. Il-kontenut ta' aċidità totali u ta' diossidu tal-kubrit totali huwa dak stabbilit fil-leġiżlazzjoni Komunitarja. L-inbejjed li jibbenefikaw mit-terminu "sélection de grains nobles" jenfasizzaw l-attrazzjonijiet kollha ta' konċentrazzjoni estrema tal-għeneb. Dawn l-inbejjed oriġinali għandhom qawwa aromatika u persistenza aromatika evidenti ħafna. L-aromi tal-frott u tal-fjuri jitħalltu mal-aromi ta' maturazzjoni eċċessiva bħall-frott imnixxef, il-konfettura jew ma' togħmiet ta' għasel. Il-bilanċ bejn l-aċidità, l-alkoħol u l-kremożità joffri lill-inbejjed il-possibbiltà li jsiru aktar kumplessi matul is-snin. Huma għandhom: Qawwa alkoħolika naturali minima skont il-volum ta' 19 %. Kontenut ta' zokkor fermentabbli (glukożju + fruttożju), wara l-fermentazzjoni, ta' 34 g/l jew aktar. Il-qawwa alkoħolika proprja minima hija ta' 10 % u ta' 11 % għall-inbejjed b'qawwa alkoħolika naturali skont il-volum ta' inqas minn 18 % Il-kontenut ta' aċidità totali u ta' diossidu tal-kubrit totali huwa dak stabbilit fil-leġiżlazzjoni Komunitarja. Huma għandhom: Qawwa alkoħolika naturali minima skont il-volum ta' 15 %. Kontenut ta' zokkor fermentabbli (glukożju + fruttożju), wara l-fermentazzjoni, ta' 34 g/l jew aktar. Il-qawwa alkoħolika proprja minima hija ta' 11 u ta' 12 għall-inbejjed b'qawwa alkoħolika naturali skont il-volum ta' inqas minn 19 % Il-kontenut ta' aċidità totali u ta' diossidu tal-kubrit totali huwa dak stabbilit fil-leġiżlazzjoni Komunitarja. L-inbejjed li jibbenefikaw mit-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume" huma kkaratterizzati b'mod partikolari mill-finezza u mill-eleganza tagħhom, minn kumplessità aromatika kbira u sabiħa, fejn ta' spiss ikunu preżenti noti ta' konfettura tal-frott u ta' pejst tal-isfraġel. Huma għandhom: Qawwa alkoħolika naturali minima skont il-volum ta' 16.5 %. Kontenut ta' zokkor fermentabbli (glukożju + fruttożju), wara l-fermentazzjoni, ta' 80 g/l jew aktar. Il-kontenut ta' aċidità totali u ta' diossidu tal-kubrit totali huwa dak stabbilit fil-leġiżlazzjoni Komunitarja. Użu ta' biċċiet tal-injam Prattika enoloġika speċifika L-użu ta' biċċiet tal-injam huwa pprojbit Prattika enoloġika speċifika L-arrikkiment huwa awtorizzat skont ir-regoli stipulati fl-Ispeċifikazzjoni tal-Prodott. Għall-inbejjed eliġibbli għat-terminu "sélection de grains nobles", kull operazzjoni ta' arrikkiment hija pprojbita. Għall-inbejjed eliġibbli għat-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume", kull operazzjoni ta' arrikkiment u kull trattament bis-sħana tal-ħsad b'temperatura ta' inqas minn –5°C huma pprojbiti. Prattika enoloġika speċifika Għall-inbejjed eliġibbli għat-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume", l-użu ta' kontenitur li jilqa' l-għeneb bl-iskrun, ta' apparat li jgħaffeġ u jippompja l-għeneb jew ta' pressa kontinwa huma pprojbiti. L-inbejjed jitħallew jimmaturaw skont il-kundizzjonijiet speċifikati fl-Ispeċifikazzjoni tal-Prodott. Minbarra d-dispożizzjonijiet ta' hawn fuq, l-inbejjed għandhom ikunu konformi mal-obbligi stabbiliti fil-livell tal-UE kif ukoll fil-Kodiċi Rurali u tas-Sajd Marittimu f'dak li għandu x'jaqsam mal-prattiki enoloġiċi użati. Prattika tal-kultivazzjoni Id-densità minima tat-tħawwil tad-dwieli hija ta' 4000 pjanta għal kull ettaru. Id-distanza bejn ir-ringieli ta' dawn id-dwieli ma tistax tkun akbar minn 2,50 metru u d-distanza bejn il-pjanti fl-istess ringiela ma tistax tkun inqas minn metru. L-irqajja' ta' art tal-vinji b'densità ta' tħawwil ta' inqas minn 4000 pjanta għal kull ettaru iżda li jkollhom 3300 pjanta jew aktar għal kull ettaru jibbenefikaw, għall-ħsad tagħhom, mid-dritt għad-DOK diment li jkunu konformi mad-dispożizzjonijiet relatati mar-regoli dwar l-irbit u l-għoli tal-weraq stipulati f'din l-Ispeċifikazzjoni tal-Prodott. Dawn l-irqajja' ta' art tal-vinji ma jistax ikollhom distanza bejn ir-ringieli ta' aktar minn 3 metri u distanza bejn il-pjanti fl-istess ringiela ta' inqas minn metru. Għall-inbejjed eliġibbli għat-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume", id-densità minima ta' tħawwil tad-dwieli hija ta' 4500 pjanta għal kull ettaru. Id-distanza bejn ir-ringieli ta' dawn id-dwieli ma tistax tkun akbar minn 2,20 metru u d-distanza bejn il-pjanti fl-istess ringiela ma tistax tkun inqas minn metru. Iż-żbir u l-irbit tad-dwieli Prattika tal-kultivazzjoni Id-dwieli għandhom jinżabru sa mhux aktar tard mit-30 ta' April b'żabra mħallta, b'massimu ta' 12-il rimja għal kull pjanta u b'massimu ta' 4 rimjiet fuq iz-zokk it-twil. Għall-inbejjed eliġibbli għat-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume", id-dwieli għandhom jinżabru sa mhux aktar tard mit-30 ta' April b'żabra mħallta, b'massimu ta' 12-il rimja għal kull pjanta. Fl-istadju fenoloġiku li jikkorrispondi għal 11 jew 12-il werqa, in-numru ta' zkuk li jagħtu l-frott tas-sena, għal kull pjanta, għandu jkun 10 jew inqas. L-għoli tal-weraq marbut għandu jkun mill-inqas 0,6 darbiet id-distanza bejn ir-ringieli, bl-għoli tal-weraq marbut jitkejjel mit-tarf l-aktar baxx tal-weraq, li għandu jkun mill-inqas 0,40 ta' metru 'l fuq mill-art, u l-ogħla tarf tal-friegħi miżbura, li għandu jkun mill-inqas 0,20 ta' metru 'l fuq mill-ogħla kannizzata tal-irbit. L-irqajja' ta' art tad-dwieli b'densità ta' tħawwil ta' inqas minn 4 000 pjanta għal kull ettaru iżda ta' 3 300 pjanta jew aktar għal kull ettaru għandhom ikunu konformi wkoll mar-regoli ta' rbit li ġejjin: l-għoli minimu tal-arbli tal-irbit 'il fuq minn wiċċ l-art għandu jkun ta' 1,90 metru; l-irbit għandu jinkludi 4 livelli ta' kannizzati; l-għoli minimu tal-ogħla kannizzata għandu jkun ta' 1,85 metru 'l fuq mill-art. Dawn id-dispożizzjonijiet partikolari ma għandhomx japplikaw għall-inbejjed eliġibbli għat-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume". Prattika tal-kultivazzjoni Prattika tal-kultivazzjoni L-inbejjed jinkisbu minn għeneb li jinqata' meta jkun sar iżżejjed. L-inbejjed eliġibbli għat-terminu "sélection de grains nobles" huma wkoll ikkonċentrati fuq id-dielja permezz tat-taħsir nobbli. L-għeneb jinqata' bl-idejn b'għażliet suċċessivi. Għall-inbejjed eliġibbli għat-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume", l-użu ta' trasportaturi tal-għeneb bl-iskrun li jiżvojtjaw waħidhom u ta' trasportaturi tal-għeneb b'pompa bil-paletti huwa pprojbit, u l-għoli tal-għeneb fil-kontenituri użati għat-trasport tal-ħsad għandu jkun metru jew inqas. 40 ettolitru għal kull ettaru "Coteaux du Layon" segwit bl-isem tal-muniċipalità li fiha joriġina l-għeneb 35 ettolitru għal kull ettaru "Coteaux du Layon" segwit bit-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume" 30 ettolitru għal kull ettaru L-istadji kollha tal-proċess tal-produzzjoni jridu jsiru fiż-żona ġeografika li l-perimetru tagħha jinkludi t-territorju tal-muniċipalitajiet li ġejjin tad-département ta' Maine-et-Loire abbażi tal-kodiċi ġeografiku uffiċjali tal-2018: Aubigné-sur-Layon, Beaulieu-sur-Layon, Bellevigne-en-Layon (dawk li qabel kienu territorji tal-muniċipalitajiet delegati ta' Champ-sur-Layon, Faveraye-Mâchelles, Faye-d'Anjou, Rablay-sur-Layon u Thouarcé), Chalonnes-sur-Loire, Chaudefonds-sur-Layon, Chemillé-en-Anjou (dawk li qabel kienu territorji tal-muniċipalitajiet delegati ta' Chanzeaux u La Jumellière), Cléré-sur-Layon, Doué-en-Anjou (dawk li qabel kienu territorji tal-muniċipalitajiet delegati ta' Brigné, Concourson-sur-Layon, Saint-Georges-sur-Layon u Les Verchers-sur-Layon), Lys-Haut-Layon (dawk li qabel kienu territorji tal-muniċipalitajiet delegati ta' La Fosse-de-Tigné, Nueil-sur-Layon, Tancoigné, Tigné u Trémont), Passavant-sur-Layon, Rochefort-sur-Loire, Terranjou (dawk li qabel kienu territorji tal-muniċipalitajiet delegati ta' Chavagnes u Martigné-Briand), Val-du-Layon (dawk li qabel kienu territorji tal-muniċipalitajiet delegati ta' Saint-Aubin-de-Luigné u Saint-Lambert-du-Lattay) Għall-inbejjed eliġibbli għat-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume", l-istadji kollha tal-proċess tal-produzzjoni jridu jsiru fiż-żona ġeografika li l-perimetru tagħha jinkludi t-territorju tal-muniċipalità li ġejja tad-département ta' Maine-et-Loire, abbażi tal-kodiċi ġeografiku uffiċjali tas-sena 2018: Rochefort-sur-Loire. Il-vinja ta' "Coteaux du Layon" tokkupa l-ġnub ta' pajsaġġ ta' għoljiet tul ix-xmara Layon, li tgħaddi fil-qiegħ ta' wied żgħir li jħares fid-direzzjoni tal-Lbiċ/Grigal upstream, imbagħad tal-Majjistral sal-konfluwenza tagħha mal-Loire, mill-muniċipalità ta' Verchers-sur-Layon. Fl-2018, iż-żona ġeografika kienet tkopri t-territorju ta' 13-il muniċipalità tad-département ta' Maine-et-Loire, mifruxa fuq ix-xtut tal-lemin u tax-xellug tax-xmara Layon. Il-muniċipalitajiet ta' Beaulieu-sur-Layon, Faye-d'Anjou, Rablay-sur-Layon, Rochefort-sur-Loire, Saint-Aubin-de-Luigné u Saint-Lambert-du-Lattay, li huma muniċipalitajiet li fihom joriġina l-għeneb li isimhom jista' jsegwi l-isem tad-Denominazzjoni ta' Oriġini Kkontrollata, jikkostitwixxu l-qalba ta' din il-vinja u huma miġbura flimkien fuq iż-żewġ naħat ta' Layon downstream. Fit-territorju tal-muniċipalità ta' Rochefort-sur-Loire, wieħed isib l-għolja ta' "Chaume" li tħares fid-direzzjoni ta' xmara mserrpa li tħares lejn in-Nofsinhar. L-irqajja' ta' art demarkati speċifikament għall-ħsad tal-għeneb għandhom ħamrija ffurmata fuq substrat ta' shales xi ftit jew wisq degradat, li tista' tkun koperta minn formazzjonijiet ta' detriti li jappartjenu għaċ-Ċenomanjan jew għall-Plijoċen, skont it-topografija. Kultant, xi rqajja' ta' art ikollhom ħamrija li toriġina minn formazzjonijiet ta' eruzzjoni aċidika (rijoliti) jew alkalina (spiliti), ħamrija biż-żrar fuq ċagħaq ċatt u blat ramli Karboniferu, u ħamrija baxxa b'intervalli ta' kwarz u ftaniti tas-Silurjan. It-topografija għandha rwol importanti fit-tfassil tal-ambjent naturali u ż-żewġt ixtut ta' Layon ma għandhomx l-istess tipoloġija. L-għoljiet tax-xatt tan-naħa tal-lemin huma weqfin ħafna, b'pendil li xi kultant jilħaq l-40 %, u li ta' spiss jiddominaw ix-xmara b'għoli ta' aktar minn 60 metru. Fuq ix-xatt tan-naħa tax-xellug, il-pendili normalment ikunu ħafna inqas weqfin u l-ogħla punt tagħhom rarament jogħla 'l fuq mix-xmara b'aktar minn 20 metru. Madankollu, dawn l-irqajja' ta' art kollha għandhom karatteristiċi komuni. Il-pajsaġġ tagħhom huwa miftuħ sew u l-ħamrija tagħhom għandha mġiba termali tajba. Din il-ħamrija ma għandha l-ebda sinjal idromorfiku u r-riżerva tal-ilma tagħha hija moderata ħafna. Iż-żona ġeografika hija żona li ftit li xejn tissaqqa, protetta mill-umdità oċeanika mill-għoljiet aktar għoljin ta' Choletais u ta' Mauges. Ix-xita annwali hija ta' madwar 550 millimetru sa 600 millimetru filwaqt li f'Choletais hija ta' aktar minn 800 millimetru. Matul iċ-ċiklu veġetattiv tad-dielja, ix-xita tkun 100 millimetru inqas minn dik tal-bqija tad-département. It-temperaturi medji annwali huma relattivament għolja (madwar 12 °C) u 1 °C ogħla meta mqabbla mad-département kollu ta' Maine-et-Loire. Il-meżoklima moderata partikolari taż-żona ġeografika hija enfasizzata mill-flora tan-Nofsinhar li fiha jinsabu s-siġar tal-ballut u tal-prinjol domestiku. L-eżistenza ta' vinja ilha rikonoxxuta f'Anjou sa mill-ewwel seklu WK u dan fuq bażi kontinwa. Fl-1529, Bourdigné tkellem dwar din il-vinja bħala l-"kapolavur ta' Noé". Il-vinja bdiet tiffjorixxi mis-seklu VI. Fl-1600, Olivier de Serres, fit-"Théâtre d'agriculture et mesnage des champs" tiegħu, għamel osservazzjoni partikolari: "Ġeneralment għall-provinċji kollha ta' dan ir-renju (...) jeħtieġ li wieħed jistenna sakemm jaqgħu l-weraq tad-dielja qabel jaqta' l-għeneb; u aktar 'il bogħod, lejn Anjou, Maine, u fl-inħawi tagħhom, sakemm dak l-istess għeneb misjur jibda jaqa' mal-art, kemm minħabba l-klima tardiva kif ukoll minħabba l-proċess naturali tal-għeneb li jitħassar bil-ġlata..." Għalhekk, minn dan wieħed jikkonkludi li l-ġbir tardiv tal-għeneb ilu jsir għal żmien twil. Madankollu, il-vinja ta' Anjou kisbet ir-reputazzjoni tagħha mis-sekli XII u XIII, bis-saħħa tal-familja ta' Plantagenêt. L-influwenza tar-renju ta' Henri II u ta' Aliénor ta' Aquitaine wasslet għalhekk biex l-"inbid ta' Anjou" jasal fuq l-imwejjed l-iktar raffinati. Il-vinja ta' "Coteaux du Layon" żviluppat matul is-seklu XVI bil-wasla tal-uffiċjali tal-inbid Netherlandiżi, li meta raw li dawn l-inbejjed kienu adatti għat-trasport bil-baħar, ippromwovew il-kwalitajiet tal-varjetà chenin B lil hinn mill-konfini tar-reġjun. Il-vinja esperjenzat tkabbir sinifikanti b'mod partikolari fl-1780, meta twettqu xogħlijiet ta' żvilupp ta' Layon għall-bastimenti l-kbar tal-flotta Netherlandiża. Il-varjetà chenin B, min-naħa tagħha, tidher li oriġinat minn dan ir-reġjun. Peress li hija varjetà rustika, il-potenzjal tagħha jvarja ħafna skont it-tip ta' ħamrija li titħawwel fiha. Il-produtturi tal-inbid malajr fehmu wkoll il-valur tal-ħsad ta' din il-varjetà fi stadju avvanzat ta' maturità u skont tekniki partikolari. Fl-1845, fit-"Traité des cépages" (Trattat dwar il-varjetajiet) tiegħu, il-Konti Odart jgħid: "Jeħtieġ li nżidu wkoll il-kundizzjoni li l-ħsad m'għandux isir qabel l-għeneb ikun sar ħafna, bħal fiż-żmien tal-festa tal-Qaddisin Kollha, meta l-qoxra tibda tiswied. " Għalhekk il-maturazzjoni eċċessiva hija parti integrali tal-ħsad. Fl-1816, f'"Topographie de tous les vignobles connus" (Topografija tal-vinji kollha magħrufa), Jullien jgħid li: "Fir-rigward tal-inbejjed tajbin, il-ħsad isir f'diversi fażijiet; l-ewwel żewġ qatgħat, li huma magħmula biss mill-inbejjed l-aktar maturi, jipprovdu l-inbejjed li jintbagħtu barra mill-pajjiż; dawk tat-tielet qatgħa jintużaw għall-konsum fil-pajjiż..." F'din il-vinja, xi muniċipalitajiet dejjem kienu magħrufa sew u fit-traduzzjoni ta' "Nouvelle Géographie Universelle" (Ġeografija Universali Ġdida) tiegħu, ippubblikata fl-1802, William Guthrie (1708-1770), ġeografu Ingliż, kien diġà speċifika l-maġġoranza ta' dawk li issa jibbenefikaw mill-possibbiltà li jkollhom isimhom miktub wara l-isem tad-Denominazzjoni ta' Oriġini Kkontrollata. Id-digriet dwar ir-rikonoxximent tad-Denominazzjoni ta' Oriġini Kkontrollata "Coteaux du Layon", tat-18 ta' Frar 1950, jiddikjara din il-possibbiltà għall-muniċipalitajiet ta' Beaulieu-sur-Layon, Faye-d'Anjou, Rablay-sur-Layon, Rochefort-sur-Loire, Saint-Aubin-de-Luigné u Saint-Lambert-du-Lattay. Id-denominazzjoni ġeografika addizzjonali "Chaume", li testendi fuq għolja esposta għan-Nofsinhar, b'topografija oriġinali, fil-qalba ta' xmara mserrpa, li tinsab fil-muniċipalità ta' Rochefort-sur-Loire, u mdawra mill-muniċipalitajiet ta' Beaulieu-sur-Layon u Saint-Aubin-de-Luigné Proprjetà ta' Foulques Nerra, imħollija lill-abbazija ta' Ronceray d'Angers fil-bidu tas-seklu XI, din l-għolja malajr saret magħrufa sew. Aktar reċentement, u b'mod speċjali mis-snin 1980, il-produtturi adattaw bl-aħjar mod it-tekniki ta' żbir u ta' taħriġ tad-dwieli, tejbu b'mod aktar effettiv ir-regoli tal-ġbir u tal-ħsad, u tejbu t-tekniki tal-kontroll u tat-tul ta' żmien tal-maturazzjoni. Dan l-impenn kollettiv wassal għar-rikonoxximent tat-terminu "premier cru" (l-ewwel vendemmja). L-inbejjed huma distinti u eleganti. Fil-ħalq, jikkombinaw il-ħlewwa u l-freskezza, il-qawwa u l-finezza u l-aromi tagħhom huma kumplessi. Adatti għal maturazzjoni twila, l-inbejjed jissodisfaw lid-dewwieqa ta' esperjenza. L-inbejjed li jibbenefikaw mit-terminu "sélection de grains nobles" jenfasizzaw l-attrazzjonijiet kollha ta' konċentrazzjoni estrema ta' għeneb. Dawn l-inbejjed oriġinali għandhom qawwa aromatika u persistenza aromatika evidenti ħafna. L-aromi tal-frott u tal-fjuri jitħalltu mal-aromi ta' maturazzjoni eċċessiva bħall-frott imnixxef, il-konfettura jew mat-togħmiet ta' għasel. Il-bilanċ bejn l-aċidità, l-alkoħol u l-kremożità joffri lill-inbejjed il-possibbiltà li jsiru aktar kumplessi matul is-snin. L-inbejjed li jibbenefikaw mit-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume" huma kkaratterizzati b'mod partikolari mill-finezza u mill-eleganza tagħhom, minn kumplessità aromatika kbira u sabiħa, fejn ta' spiss ikunu preżenti noti ta' konfettura tal-frott u ta' pejst tal-isfarġel. Il-kombinazzjoni bejn il-ħamrija tal-wiċċ u topografija li tagħti lill-irqajja' ta' art tal-vinji esponiment tajjeb, tiżgura provvista tal-ilma regolari iżda limitata għall-varjetà chenin B, li tista' tesprimi l-valur sħiħ tagħha. Skont l-użanzi, iż-żona tal-irqajja' demarkata tikklassifika biss l-irqajja' ta' art li jinsabu fuq l-għoljiet u li għandhom ħamrija baxxa. Dawn il-pożizzjonijiet jeħtieġu ġestjoni ottimali tal-pjanta, kontroll tas-saħħa u tal-potenzjal tal-produzzjoni, enfasizzati fl-Ispeċifikazzjoni tal-Prodott permezz tal-prattika ta' rendiment baxx assoċjat ma' żabra qasira. Il-meżoklima moderata tan-Nofsinhar, it-tħawwil tal-vinja fuq għoljiet li xi drabi jkunu weqfin ħafna, flimkien ma' taħriġ xieraq tal-vinja, jiffavorixxu konċentrazzjoni tal-għenba, permezz ta' tidbil jew tnixxif fuq il-pjanta (tnixxif tal-għeneb fuq id-dielja) li hija karatteristika tal-vinja. Il-fatt li l-produtturi jistennew li l-għeneb jimmatura żżejjed, jistennew biex jaħsdu l-għeneb tard fil-ħarifa u jaqtgħu l-għeneb bl-idejn b'għażliet suċċessivi fl-istess roqgħa art sabiex jagħżlu l-għeneb li jkun ikkonċentrat b'mod naturali jew affettwat minn "taħsir nobbli" (mixwija) jiżvela kemm l-għarfien espert tagħhom kif ukoll kapaċità partikolari ħafna tal-varjetà chenin B. Billi jippreżervaw il-ħsad tradizzjonali tal-għeneb bl-idejn, il-produtturi tal-inbid jgħinu wkoll biex jippreżervaw l-oriġinalità u l-karatteristiċi ta' din il-vinja fuq l-għoljiet. Il-maturazzjoni tal-inbejjed, kif iddefinita fl-Ispeċifikazzjoni tal-Prodott, u li tista' tibqa' għaddejja mill-inqas sal-1 ta' Lulju tas-sena ta' wara dik tal-ħsad għall-inbejjed li jibbenefikaw mit-terminu "premier cru", jew sal-1 ta' Ġunju tat-tieni sena wara dik tal-ħsad għall-inbejjed li jibbenefikaw mit-terminu "sélection de grains nobles", filwaqt li tinkoraġġixxi kapaċità ta' maturazzjoni tajba fil-fliexken, tikkontribwixxi għat-tisħiħ tal-kumplessità aromatika perċepibbli mad-dewqan. Dan huwa espress f'qawl lokali popolari: "It-tapp tas-sufra jitmermer, imma l-inbejjed ta' Coteaux du Layon ma jmutu qatt. " Godard Faultrier, storiku ta' Anjou tas-seklu XIX, kiteb: "Li kieku xi ħadd minn Anjou kellu jirfes fuq il-Gżira ta' Java qabel ir-Rivoluzzjoni, u kellu jiġi introdott fil-palazz tal-Gvernatur tal-Kumpanija Netherlandiża tal-Indja tal-Lvant, nimmaġina, li kien jifraħ tassew meta jara l-inbid ileqq ta' Anjou fit-tazza ta' dan il-kap li skont Voltaire kien jidher fil-pubbliku biss b'mantell vjola rjali, u kien jagħraf mil-lewn ambra tal-likur li kien ġej mill-inbejjed tagħna l-aktar imfittxija ta' Coteaux du Layon." " Konxji tal-fatt li għandhom territorju eċċezzjonali li jikkuraw bl-akbar attenzjoni, il-produtturi żviluppaw, minn ġenerazzjoni għal oħra, ir-reputazzjoni tal-inbejjed tagħhom li issa saru internazzjonali. Żona fil-viċinanza immedjata Qafas ġuridiku: Leġiżlazzjoni tal-UE Tip ta' rekwiżit addizzjonali: Deroga dwar il-produzzjoni fiż-żona ġeografika demarkata Deskrizzjoni tar-rekwiżit: Iż-żona fil-viċinanza immedjata, iddefinita b'deroga għall-vinifikazzjoni, il-produzzjoni u l-maturazzjoni tal-inbejjed hija magħmula minn Għall-inbejjed eliġibbli għat-terminu "premier cru" (l-ewwel vendemmja) issupplimentat bid-denominazzjoni ġeografika addizzjonali "Chaume", iż-żona fil-viċinanza immedjata ddefinita b'deroga għall-vinifikazzjoni, il-produzzjoni u l-maturazzjoni tal-inbejjed hija magħmula mit-territorju tal-muniċipalitajiet li ġejjin tad-département ta' Maine-et-Loire, abbażi tal-kodiċi ġeografiku uffiċjali tas-sena 2018: Aubigné-sur-Layon, Beaulieu-sur-Layon, Bellevigne-en-Layon (dawk li qabel kienu territorji tal-muniċipalitajiet delegati ta' Champ-sur-Layon, Faveraye-Mâchelles, Faye-d'Anjou, Rablay-sur-Layon u Thouarcé), Brissac Loire Aubance (dawk li qabel kienu territorji tal-muniċipalitajiet delegati ta' Brissac-Quincé u Vauchrétien), Chalonnes-sur-Loire, Chaudefonds-sur-Layon, Chemillé-en-Anjou (dak li qabel kien territorju tal-muniċipalità delegata ta' Chanzeaux), Denée, Doué-en-Anjou (dawk li qabel kienu territorji tal-muniċipalitajiet delegati ta' Brigné u Les Verchers-sur-Layon), Mauges-sur-Loire (dawk li qabel kienu territorji tal-muniċipalitajiet delegati ta' Montjean-sur-Loire u La Pommeraye), Mozé-sur-Louet, Savennières, Soulaines-sur-Aubance, Terranjou (dawk li qabel kienu territorji tal-muniċipalitajiet delegati ta' Chavagnes, Martigné-Briand u Notre-Dame-d'Allençon) u Val-du-Layon (dawk li qabel kienu territorji tal-muniċipalitajiet delegati ta' Saint-Aubinde-Luigné u Saint-Lambert-du-Lattay). Tikkettar: ismijiet addizzjonali- muniċipalità li fiha joriġina l-għeneb Qafas ġuridiku: Leġiżlazzjoni nazzjonali Tip ta' rekwiżit addizzjonali: Dispożizzjonijiet addizzjonali dwar it-tikkettar Deskrizzjoni tar-rekwiżit: L-isem tad-Denominazzjoni ta' Oriġini Kkontrollata jista' jkun segwit bl-isem tal-muniċipalità li fiha joriġina l-għeneb skont id-dispożizzjonijiet stabbiliti fl-Ispeċifikazzjoni tal-Prodott. L-isem tal-muniċipalità li fiha joriġina l-għeneb għandu jinkiteb b'ittri li d-daqs tagħhom ma jkunx akbar, kemm mill-għoli kif ukoll mill-wisa', minn dak tal-ittri li jiffurmaw l-isem tad-DOK. Qafas ġuridiku: Leġiżlazzjoni tal-UE Tip ta' rekwiżit addizzjonali: Dispożizzjonijiet addizzjonali dwar it-tikkettar Deskrizzjoni tar-rekwiżit: L-isem tad-Denominazzjoni ta' Oriġini Kkontrollata, kemm jekk segwit mill-isem tal-muniċipalità li fiha joriġina l-għeneb kif ukoll jekk le, jista' jkun issupplimentat bil-kliem "sélection de grains nobles", skont id-dispożizzjonijiet stabbiliti fl-Ispeċifikazzjoni tal-Prodott. L-inbejjed li jibbenefikaw mir-referenza "sélection de grains nobles" għandhom jiġu ppreżentati bl-indikazzjoni tal-annata. Tikkettar: il-kliem "premier cru" Qafas ġuridiku: Leġiżlazzjoni tal-UE Tip ta' rekwiżit addizzjonali: Dispożizzjonijiet addizzjonali dwar it-tikkettar Deskrizzjoni tar-rekwiżit: Il-kliem "premier cru" għandu jkun riżervat għall-inbejjed bid-DOK issupplimentata bid-denominazzjoni ġeografika addizzjonali "Chaume" skont id-dispożizzjonijiet stabbiliti fl-Ispeċifikazzjoni tal-Prodott. L-isem tad-denominazzjoni ġeografika addizzjonali "Chaume" ma għandux jinkiteb fl-istess linja tal-kliem "premier cru". L-isem tad-denominazzjoni ġeografika addizzjonali "Chaume" għandu jinkiteb b'ittri li d-daqs tagħhom ma jkunx akbar, kemm mill-għoli kif ukoll mill-wisa', minn dak tal-ittri li jiffurmaw l-isem tad-DOK. Tikkettar: denominazzjoni ġeografika "Val de Loire" Qafas ġuridiku: Leġiżlazzjoni nazzjonali Tip ta' rekwiżit addizzjonali: Dispożizzjonijiet addizzjonali dwar it-tikkettar Deskrizzjoni tar-rekwiżit: L-isem tad-Denominazzjoni ta' Oriġini Kkontrollata jista' jkun issupplimentat bid-denominazzjoni ġeografika "Val de Loire" skont ir-regoli stabbiliti fl-Ispeċifikazzjoni tal-Prodott għall-użu ta' din id-denominazzjoni ġeografika. Id-daqs tal-ittri tad-denominazzjoni ġeografika "Val de Loire" ma għandux ikun akbar, kemm fl-għoli kif ukoll fil-wisa', minn żewġ terzi tad-daqs tal-ittri li jiffurmaw l-isem tad-Denominazzjoni ta' Oriġini Kkontrollata. Tikkettar: speċifikazzjoni ta' indikazzjoni ġeografika iżgħar u indikazzjoni fakultattiva Qafas ġuridiku: Leġiżlazzjoni nazzjonali Tip ta' rekwiżit addizzjonali: Dispożizzjonijiet addizzjonali dwar it-tikkettar Deskrizzjoni tar-rekwiżit: It-tikkettar tal-inbejjed li jibbenefikaw mid-Denominazzjoni ta' Oriġini Kkontrollata jista' jispeċifika l-isem ta' unità ġeografika iżgħar, bil-kundizzjoni li: tkun post irreġistrat; dak il-post ikun fuq id-dikjarazzjoni tal-ħsad. L-isem tal-post irreġistrat għandu jkun stampat b'ittri li d-daqs tagħhom ma jkunx akbar, kemm mill-għoli kif ukoll mill-wisa', min-nofs id-daqs tal-ittri li jiffurmaw l-isem tad-Denominazzjoni ta' Oriġini Kkontrollata. Qafas ġuridiku: Leġiżlazzjoni nazzjonali Tip ta' rekwiżit addizzjonali: Dispożizzjonijiet addizzjonali dwar it-tikkettar Deskrizzjoni tar-rekwiżit: It-termini fakultattivi kollha li l-użu tagħhom jista', skont id-dispożizzjonijiet Komunitarji, jiġi rregolat mill-Istati Membri, għandhom jinkitbu fuq it-tikketti, b'ittri li d-daqs tagħhom ma għandux ikun akbar, kemm fl-għoli kif ukoll fil-wisa', mid-doppju tad-daqs tal-ittri li jiffurmaw l-isem tad-Denominazzjoni ta' Oriġini Kkontrollata. Consorzio di tutela della IGP Riso Nano Vialone Veronese [l-Assoċjazzjoni għall-Protezzjoni tar-Riso Nano Vialone Veronese ta' IĠP] Posta elettronika ċċertifikata: risonano.vr@pec.it L-Assoċjazzjoni għall-Protezzjoni tar-"Riso Nano Vialone Veronese" ta' IĠP hija intitolata li tressaq applikazzjoni għal emenda f'konformità mal-Artikolu 13(1) tad-Digriet Nru 12511 tal-Ministeru tal-Politika Agrikola, tal-Ikel u tal-Forestrija tal-14 ta' Ottubru 2013. Isem il-prodott Deskrizzjoni tal-prodott Żona ġeografika Prova tal-oriġini Metodu ta' produzzjoni Oħrajn [Imballaġġ, bidliet editorjali]. Emenda għall-ispeċifikazzjoni ta' prodott ta' DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012. Emenda għall-ispeċifikazzjoni ta' prodott ta' DOP jew IĠP irreġistrata li għaliha ma ġie ppubblikat l-ebda Dokument Uniku (jew ekwivalenti) u li ma għandhiex tikkwalifika bħala minuri f'konformità mat-tielet subparagrafu tal-Artikolu 53(2) tar-Regolament (UE) Nru 1151/2012. Is-sentenza li ġejja li tinsab fl-Artikolu 2 tal-ispeċifikazzjoni tal-prodott: "Ir-'Riso Nano Vialone Veronese' ta' IĠP irid jinkiseb esklussivament mill-varjetà tar-ross Vialone Nano tal-ispeċi Japonica." ġiet emendata kif ġej: "Ir-'Riso Nano Vialone Veronese' ta' IĠP irid jinkiseb esklussivament mill-varjetà ta' ross bil-ħliefa Vialone Nano." Ir-referenza għall-ispeċi Japonica tħassret; huwa impliċitu li l-ispeċi hija Japonica, minħabba li hija biss iż-żerriegħa Vialone Nano li tintuża biex tinkiseb l-IĠP. It-test li ġej żdied mal-Artikolu 2 tal-ispeċifikazzjoni tal-prodott: "Meta jiġi rilaxxat għall-konsum, ir-'Riso Nano Vialone Veronese' jrid jiġi kklassifikat bħala wieħed mit-tipi ta' prodotti li ġejjin: parzjalment immaċinat jew semikannella: miksub permezz ta' tħin li jinvolvi t-tneħħija parzjali tal-embriju (raħs) u tal-perikarpu; abjad: miksub permezz ta' tħin li jinvolvi t-tneħħija kompleta tal-perikarpu; preżenti." It-tip ta' ross parzjalment immaċinat jew semikannella ġie inkluż flimkien mat-tip abjad. L-inklużjoni tat-tip parzjalment immaċinat jew semikannella tagħmilha possibbli li titwessa' l-firxa tar-"Riso Nano Vialone Veronese" ċċertifikat bħala IĠP. Hemm oġġetti ta' natura storika (eż. listi tal-prezzijiet, pakketti ta' ross u materjal ta' reklamar) li huma xhieda tal-produzzjoni ta' dawn it-tipi ta' prodotti fiż-żona definita, anki qabel l-2009. Barra minn hekk, ġiet ipprovduta spjegazzjoni qasira ta' kif jinkiseb kull tip ta' ross, sabiex tittejjeb iċ-ċarezza tal-ispeċifikazzjoni. Is-sentenza li ġejja żdiedet mal-Artikolu 2 tal-ispeċifikazzjoni tal-prodott sabiex jiġu introdotti l-karatteristiċi tar-"Riso Nano Vialone Veronese". L-emenda tapplika wkoll għall-punt 3.2 tad-Dokument Uniku. "Ir-"Riso Nano Vialone Veronese" għandu l-karatteristiċi li ġejjin: L-Artikolu 2 tal-ispeċifikazzjoni tal-prodott: Il-parametri li ġejjin, li qabel kienu jinsabu fl-Artikolu 6, ġew imċaqilqa għall-Artikolu 2 wara t-tħaddim mill-ġdid tal-ispeċifikazzjoni tal-prodott fit-totalità tagħha. bejn 5,6 mm u 5,8 mm; bejn 3,4 mm u 3,6 mm; Ħxuna bejn 2,0 mm u 2,2 mm; bejn 1,5 u 1,7; Qalba ta' ġewwa estiża; Barra minn hekk, il-parametri tal-proporzjon ta' tul, wisa', ħxuna u tul/wisa' ġew emendati kif ġej: bejn 5,4 mm u 5,8 mm; bejn 3,2 mm u 3,5 mm; Ħxuna bejn 2,0 mm u 2,2 mm; Proporzjon ta' tul/wisa' bejn 1,6 u 1,8." Il-karatteristiċi jqisu l-effetti tat-tibdil fil-klima, li jinvolvu bidliet fit-temperatura matul il-perjodu tal-ħruġ tal-fjuri tar-"Riso Nano Vialone Veronese", li jwasslu għal bidliet fit-tul u l-wisa' tal-qalba. Ma' dan l-Artikolu żdiedet informazzjoni dwar il-perċentwal ta' impuritajiet varjetali. Din kienet inkluża preċedentement fl-Artikolu 6 u mbagħad ġiet imċaqilqa għall-Artikolu 2; il-valur preċedenti ta' 2 % żdied għal 3 %. Il-frażi miżjuda taqra kif ġej: "Il-perċentwal ta' impuritajiet varjetali tar-ross ma jridx jaqbeż it-3 %"." Iż-żieda tal-limitu tal-impuritajiet varjetali għal 3 % hija marbuta mal-mutazzjonijiet naturali tal-varjetà bħala riżultat tad-dehra mill-ġdid tal-karatteristiċi tal-varjetà prinċipali. Barra minn hekk, il-limitu ta' 3 % huwa fi kwalunkwe każ taħt il-valur ta' referenza stabbilit mil-leġiżlazzjoni nazzjonali. Il-paragrafu li ġej ġie mċaqlaq mill-Artikolu 6 għall-Artikolu 2 tal-ispeċifikazzjoni, billi huwa aktar rilevanti għall-kontenut ta' dak l-Artikolu. "Minbarra l-karatteristiċi varjetali msemmija hawn fuq, ir-'Riso Nano Vialone Veronese' jrid ikun konformi mal-parametri fiżiċi u kimiċi li ġejjin: Amilożju mhux inqas minn 21 % ta' materja niexfa; Ħin għall-ġelatinizzazzjoni bejn 15 u 20 minuta; Indiċi ta' konsistenza Indiċi ta' viskożità mhux aktar minn 2,5 g/cm." Is-sentenza li ġejja żdiedet mal-Artikolu 2 tal-ispeċifikazzjoni tal-prodott. Il-karatteristiċi ta' hawn fuq ġew stabbiliti abbażi ta' ross li jkun lest biex jitqiegħed fis-suq. Din id-dispożizzjoni żdiedet biex tiċċara punt fl-ispeċifikazzjoni li ma kienx definit qabel u li wassal għal inċertezza fost l-operaturi fis-snin li matulhom kienet fis-seħħ l-ispeċifikazzjoni. Artikolu 6 — Karatteristiċi dwar il-konsum — tal-ispeċifikazzjoni tal-prodott attwali It-test li ġej tħassar: "Sabiex jiġi rilaxxat għall-konsum, ir-'Riso Nano Vialone Veronese' jrid ikollu l-karatteristiċi tal-ħbub li ġejjin: Kulur tal-perikarpu notevoli ħafna mbaċċa Sezzjoni għat-tond" Il-karatteristiċi indikati fl-ispeċifikazzjoni tal-prodott fir-rigward tal-kulur tal-perikarpu, it-tul, il-forma, is-sinna, il-wisa', ir-ras u s-sezzjoni jikkoinċidu ma' dak li huwa stipulat fil-leġiżlazzjoni nazzjonali għall-varjetà Vialone Nano; għalhekk, ir-ripetizzjoni tagħhom fl-ispeċifikazzjoni hija superfluwa minħabba li huma l-istess għar-"Riso Nano Vialone Veronese" ta' IĠP. Is-sentenza li ġejja: "Il-limiti għad-difetti li 'l fuq minnhom ma jistax jinbiegħ ir-ross huma stipulati fil-listi ministerjali maħruġa b'digriet kull sena u ppubblikati fil-Gazzetta Uffiċjali tar-Repubblika Taljana." tħassret. Id-dispożizzjoni tħassret minħabba li l-limitu tad-difetti permess għar-ross huwa stipulat bil-liġi kull sena. Is-sentenza li ġejja tħassret: "Ma huwa permess l-ebda trattament ta' insettiċida jew fumigant għall-konservazzjoni tar-ross mitħun." Id-dispożizzjoni tħassret minħabba li hija meqjusa bħala importanti għall-konsumatur finali biex jirċievi prodott li jkun ħieles minn insetti u parassiti. Għalhekk, it-twettiq ta' trattamenti ta' diżinfettar qabel l-imballaġġ tar-ross ma jistax jiġi eskluż, sakemm dawn ma jaffettwawx il-karatteristiċi tal-kwalità tar-ross. Is-sentenza li ġejja tneħħiet: "Il-Ministeru tal-Politika Agrikola, tal-Ikel u tal-Forestrija jista', fuq talba tal-Assoċjazzjoni għall-Protezzjoni tar-'Riso Nano Vialone Veronese' ta' IĠP, iżid jew jemenda l-parametri kimiċi u fiżiċi sabiex ikunu jikkaratterizzaw aħjar l-identità tad-denominazzjoni." Din id-dispożizzjoni ma tapplikax minħabba li l-emendi għall-ispeċifikazzjonijiet tal-prodott huma rregolati mir-Regolament (UE) Nru 1151/2012. Il-punt 4.2. tas-sommarju: L-informazzjoni li ġejja: "Razza b'ċiklu ta' tkabbir medju-bikri, b'għoli twil medju, b'ħabba żgħira, mutikata u perlata; Ġenealoġija: Nano x Vialone; Grupp varjetali: Japonica; Sena tal-ewwel kultivazzjoni: 1937; Ċiklu tat-tkabbir: 155 jum; Tul taz-zokk: 95,2 cm; Kulur tan-nodu: vjola; Kulur tal-internodu: vjola bl-istrixxi; Kulur tal-għant: vjola; Kulur l-awrikoli: vjola; Kulur tal-għekiesi: vjola; Ligula: tul: 17,0 mm, tip bifidu, kulur vjola; bil-weraq: minn fuq għal isfel; Widna: tul: 17,8 cm, imdendla, tat-tip miftuħ, eżerċitata tajjeb, mutikata; Kulur tal-istigma: pigmentat; Kulur tal-gluma: vjola-kannella; Kulur tal-glumella: karina vjola-kannella, kalotta vjola-kannella, apiċi vjola-kannella; Spika żgħira: bla sifa, pilożità medja, tul: 8,1 mm, wisa' ta' 4,1 mm, piż ta' 1 000 żerriegħa = 37,9 g; Tolleranza għall-kesħa: nebbieta: għolja, Żmien għall-ħruġ tal-fjuri: medju; tolleranza għall-ilma għoli (40-50): għolja; Veloċità tal-iżvilupp tan-nebbieta: għolja; livell ta' fertilità meħtieġ: medju; rendiment tat-tħin: 55 %" tħassret minħabba li mhijiex direttament relatata mad-denominazzjoni, iżda pjuttost mal-karatteristiċi tal-varjetà. Barra minn hekk, il-punt inġieb f'konformità mal-kontenut tal-ispeċifikazzjoni tal-prodott għad-denominazzjoni "Riso Nano Vialone Veronese". "Il-piż ta' 1 000 żerriegħa ta' 31,1 g" tħassar minħabba li ma jidhirx fl-ispeċifikazzjoni tal-prodott u ma jaffettwax l-ispeċifiċità tad-denominazzjoni. L-Artikolu 3 tal-ispeċifikazzjoni tal-prodott "Ir-ross bil-ħliefa maħsub għall-produzzjoni tar-ross bl-indikazzjoni ġeografika protetta 'Riso Nano Vialone Veronese' jrid jiġi kkultivat fuq art addattata għall-irrigazzjoni fuq il-pjanura Veronese." ġiet ifformulata mill-ġdid kif ġej: "Ir-'Riso Nano Vialone Veronese' jrid jiġi prodott fit-territorji amministrattivi tal-muniċipalitajiet li ġejjin [...]." L-iskop tal-kliem il-ġdid, fejn it-terminu "ross bil-ħliefa" kien sostitwit bid-denominazzjoni tal-prodott, għandu jirreferi għaż-żona tal-produzzjoni tar-ross u mhux aktar għaż-żona tal-kultivazzjoni biss. L-Artikolu 5 tal-ispeċifikazzjoni tal-prodott attwali diġà jistabbilixxi li l-operazzjonijiet tat-tħin għandhom jitwettqu fl-istess żona fejn jiġi kkultivat ir-ross; għalhekk, l-emenda ma tinvolvix aktar restrizzjonijiet ġeografiċi fir-rigward tal-produzzjoni tar-"Riso Nano Vialone Veronese". Il-kliem "fuq art addattata għall-irrigazzjoni fuq il-pjanura Veronese" tmexxa 'l fuq għall-ewwel paragrafu tal-Artikolu 5 - Metodu ta' produzzjoni, sabiex jiżdied mal-informazzjoni diġà pprovduta. L-Artikolu 4 ta' hawn taħt żdied fir-rigward tal-proċeduri li jridu jsegwu l-operaturi sabiex jiggarantixxu l-oriġini tal-prodott: Artikolu 4 — Prova tal-oriġini "Kull stadju fil-proċess tal-produzzjoni jiġi mmonitorjat billi jiġu rreġistrati l-inputs u l-outpus kollha. It-traċċabbiltà tal-prodott tiġi żgurata b'dan il-mod, kif ukoll billi jiddaħħlu produtturi u partijiet responsabbli mill-imballaġġ fuq il-listi miżmuma għal dan l-iskop mill-korp ta' spezzjoni, flimkien mad-dikjarazzjoni f'waqtha tal-kwantitajiet prodotti lill-korp ta' spezzjoni. Il-persuni fiżiċi u ġuridiċi kollha mdaħħla fil-listi rilevanti huma soġġetti għal kontrolli mill-korp ta' spezzjoni f'konformità mal-ispeċifikazzjoni tal-prodott u mal-pjan ta' spezzjoni assoċjat. L-Artikolu 4 jissostitwixxi l-Artikolu 8 li fih dispożizzjonijiet li issa mhumiex applikabbli bħala riżultat ta' bidliet regolatorji dwar il-kontrolli. L-għan tal-Artikolu 4 huwa li mill-ispeċifikazzjoni tal-prodott jitħassru għadd ta' attivitajiet, kif indikat fl-Artikolu 8 tal-ispeċifikazzjoni attwali, fdati lill-Assoċjazzjoni għall-Protezzjoni fir-rigward tal-kontrolli li ma għadhomx applikabbli, minħabba li jikkonċernaw biss lill-produtturi u lill-korp taċ-ċertifikazzjoni." Artikolu 5 — Metodu ta' produzzjoni — li qabel kien l-Artikolu 4 tal-ispeċifikazzjoni tal-prodott attwali "Ir-'Riso Nano Vialone Veronese' jrid jitkabbar fuq art b'newba tal-għelejjel." ġiet emendata kif ġej: "Ir-'Riso Nano Vialone Veronese' jrid jitkabbar fuq art b'newba tal-għelejjel u addattata għall-irrigazzjoni fiż-żona tal-produzzjoni." L-ispeċifikazzjoni tat-tip ta' art ġiet imċaqilqa mill-Artikolu 3 tal-ispeċifikazzjoni tal-prodott ikkonsolidata għall-Artikolu 5 attwali minħabba li dan huwa meqjus bħala aktar rilevanti. "L-għalqa tar-ross ma tistax tibqa' fuq l-istess roqgħa art għal aktar minn sitt snin konsekuttivi u terġa' lura hemmhekk wara mill-inqas sentejn." ġiet emendata kif ġej: "L-għażliet tekniċi u agronomiċi li għandhom isiru sabiex jiġi prodott b'mod korrett ir-'Riso Nano Vialone Veronese' huma dawn li ġejjin: Newba tal-għelejjel: L-għalqa tar-ross ma tistax tibqa' fuq l-istess roqgħa art għal aktar minn sitt snin konsekuttivi u tista' terġa' lura hemmhekk biss wara newba tal-għelejjel li ddum mill-inqas sentejn u li tinvolvi għalla oħra għajr ross; In-newba tal-għelejjel ġiet deskritta fid-dettall sabiex jiġu speċifikati aħjar il-proċeduri operattivi, li jiżguraw it-tjubija tal-prodott u s-saħħa tat-territorju, biex b'hekk jiġi protett il-konsumatur." Id-dispożizzjoni li ġejja: "Il-produzzjoni massima għal kull ettaru ma tistax taqbeż is-7 tunnellati." ġiet emendata kif ġej: "Il-produzzjoni massima għal kull ettaru ma tistax, fi kwalunkwe każ, taqbeż it-8 tunnellati ta' ross bil-ħliefa." Il-produzzjoni żdiedet minn 7 għal 8 tunnellati/ettaru. It-tekniki attwali tal-għelejjel għall-ħdim tal-art (bl-użu ta' magni li jinvellaw bil-lejżer) jippermettu uniformità akbar taż-żona mħawla bil-possibbiltà ta' żieda fir-rendimenti, filwaqt li jinżamm l-istess livell ta' kwalità. Ġie ċċarat ukoll li r-rendimenti jirreferu għar-ross bil-ħliefa u mhux għar-ross mitħun. "Iż-żrieragħ li jintużaw iridu jkunu tal-varjetà Vialone Nano u jiġu ċċertifikati minn ENSE [Ente Nazionale Sementi Elette, Korp Nazzjonali għall-Għażla taż-Żrieragħ]." ġiet emendata kif ġej: "Iż-żrieragħ li jintużaw iridu jiġu ċċertifikati f'konformità mal-leġiżlazzjoni fis-seħħ." L-ispeċifikazzjoni li ż-żrieragħ iridu jkunu tal-varjetà Vialone Nano tħassret minħabba li hija ripetizzjoni ta' dak li ġie ddikjarat diġà fl-Artikolu 2. Bl-istess mod, ir-referenza għall-korp ENSE tħassret minħabba li dan il-korp ma għadux jeżisti. "Sabiex jintbagħat għat-tħin, il-kontenut ta' ndewwa tar-ross bil-ħliefa mnixxef ma jistax ikun ta' aktar minn 14,0 %" ġiet emendata kif ġej: "Il-kontenut ta' ndewwa tar-ross bil-ħliefa mnixxef, matul il-ħażna u sakemm jintbagħat għat-tħin, ma jistax ikun ta' aktar minn 14,0 %." Ġie speċifikat li l-kontenut ta' ndewwa tar-ross bil-ħliefa ma jistax jaqbeż il-limitu ta' 14 %, anki matul il-ħażna, sabiex tiġi evitata l-moffa. Is-sentenza li ġejja tħassret: "Jistgħu jintużaw biss magni tat-tifi tan-nar indiretti, bl-eċċezzjoni ta' dawk li jaħdmu bil-metan, bl-LPG jew bid-diżil agrikolu." L-ispeċifikazzjonijiet li jikkonċernaw il-metodi ta' tnixxif tħassru minħabba li issa ma għadhomx jintużaw. Is-sentenza li ġejja tħassret: "L-Assoċjazzjoni għall-Protezzjoni tar-'Riso Nano Vialone Veronese' hija impenjata li tikkollabora man-nissiel responsabbli għall-varjetà Vialone Nano, l-Istituto Sperimentale per la Cerealicoltura, Stazione specializzata per la risicoltura di Vercelli [l-istazzjon speċjalizzat fit-tkabbir tar-ross Vercelli tal-Istitut Sperimentali għat-tkabbir taċ-ċereali], li huwa responsabbli mill-preservazzjoni tal-purità tal-varjetà Vialone Nano." Ir-referenza għall-istazzjon speċjalizzat fit-tkabbir tar-ross Vercelli tal-Istitut Sperimentali għat-tkabbir taċ-ċereali tħassret, minħabba li dan ma għadux responsabbli mill-preservazzjoni tal-purità tal-varjetà. Barra minn hekk, l-indikazzjoni ta' kwalunkwe attività ta' kooperazzjoni li tista' titwettaq mill-Assoċjazzjoni għall-Protezzjoni mhijiex meqjusa bħala rilevanti għall-kontenut tal-ispeċifikazzjoni. Artikolu 5 — Metodu ta' produzzjoni — li qabel kien l-Artikolu 5 tal-ispeċifikazzjoni tal-prodott attwali Is-sentenza li ġejja: "L-operazzjonijiet tal-ibbliċjar u tal-imballaġġ tar-ross iridu jitwettqu fiż-żona definita stipulata fl-Artikolu 3." ġiet emendata kif ġej: "L-operazzjonijiet tal-produzzjoni u tal-imballaġġ tar-ross iridu jitwettqu fiż-żona definita stipulata fl-Artikolu 3." Ir-referenza għall-ibbliċjar tneħħiet wara l-introduzzjoni tat-tip ta' prodott ġdid ta' ross semikannella, li jinvolvi t-tfesdiq u l-ibbliċjar parzjali. Kif oriġinarjament stabbilit għat-tip ta' ross "abjad", dawn l-operazzjonijiet ta' tħin iridu jseħħu fiż-żona ġeografika fejn jitkabbar ir-ross. L-iskop li tinżamm ir-restrizzjoni fir-rigward tal-operazzjonijiet ta' tħin huwa li tiġi żgurata l-konformità mal-proċess tal-produzzjoni, li jitwettaq abbażi ta' kriterji li joħorġu minn tradizzjoni ta' sekli sħaħ li, flimkien mal-adegwatezza partikolari taż-żona għat-tkabbir tar-ross, ippermettiet li r-"Riso Nano Vialone Veronese" ta' IĠP isir stabbilit fis-suq. Il-paragrafu li ġej: "L-operazzjonijiet ta' tħin li huma rrakkomandati u permessi huma elenkati hawn taħt: tfesdiq: it-tħin biex jitneħħa l-ħlief tal-qamħ (qxur), li jista' jitwettaq bl-użu ta' tagħmir tat-teħlif bir-rombli jew tagħmir tat-teħlif bir-rombli tal-iżmerill; ibbliċjar: it-tħin biex jitneħħew il-perikarpu u l-embrijun, li jrid jitwettaq bl-użu ta' magni tal-ibbliċjar adegwati; ipproċessar sekondarju: sabiex jiġi ssupplimentat il-proċess tal-ibbliċjar, ir-ross jista' jintaħan bl-użu ta' propeller tal-iżmerill biex jitneħħew ħbub bajdanija u bl-użu ta' pinzell għall-illostrar jew magna li tillostra bl-ilma/arja għall-illostrar tal-qalba." ġie emendat kif ġej: "L-operazzjonijiet ta' tħin li huma rrakkomandati u permessi huma elenkati hawn taħt: tfesdiq: it-tħin biex jitneħħa l-ħlief tal-qamħ (qxur), li jista' jitwettaq bl-użu ta' tagħmir tat-teħlif bir-rombli jew tagħmir tat-teħlif bir-rombli tal-iżmerill; ibbliċjar: it-tħin biex jitneħħew il-perikarpu u l-embrijun, li jrid jitwettaq bl-użu ta' magni tal-ibbliċjar adegwati; ipproċessar sekondarju: sabiex jiġi ssupplimentat il-proċess tal-ibbliċjar, ir-ross abjad jista' jintaħan bl-użu ta' propeller tal-iżmerill biex jitneħħew ħbub bajdanija u bl-użu ta' pinzell għall-illostrar jew magna li tillostra bl-ilma/arja għall-illostrar tal-qalba." Wara l-introduzzjoni tat-tip semikannella, il-paragrafu ġie fformulat mill-ġdid, mingħajr ma ġie mmodifikat il-kontenut tiegħu, sabiex jiġi speċifikat li dan jirrigwardja r-ross abjad. Is-sentenza li ġejja żdiedet fit-tmiem tal-paragrafu ta' hawn fuq: "Ross parzjalment immaċinat jew semikannella: tfesdiq u bbliċjar parzjali. Għall-finijiet tal-kompletezza u ċ-ċarezza tal-ispeċifikazzjoni tal-prodott, żdiedet deskrizzjoni tal-operazzjonijiet tal-ipproċessar għar-ross parzjalment immaċinat jew semikannella. Ir-"Riso Nano Vialone Veronese" jitkabbar fil-ħamrija ħafifa, alluvjali u b'konsistenza medja tal-għelieqi tar-ross fuq il-pjanuri madwar Verona, li huma kkaratterizzati minn pH ġeneralment alkalin minħabba l-preżenza tal-ġebla tal-ġir. Karatteristika speċifika ta' din iż-żona hija li tiġi fornuta bl-ilma tan-nixxiegħa, li huwa wkoll alkalin minħabba li joriġina minn blat kalkarju. Din l-alkalinità mmarkata tikkaratterizza u tiddistingwi l-ambjent tal-għelieqi tar-ross fiż-żona ta' Verona minn dak misjub f'ħafna miż-żoni Taljani fejn jitkabbar ir-ross. Barra minn hekk, in-newba tal-għelejjel tradizzjonalment tintuża fit-tkabbir tar-ross f'dawn iż-żoni, li tnaqqas b'mod konsiderevoli l-użu ta' prodotti għall-protezzjoni tal-pjanti u fertilizzanti kimiċi. Il-ħamrija ġeneralment alkalina ta' Verona fiż-żona definita, l-ilma tan-nixxiegħa, il-klima uniformi u s-sistema ta' newba tal-għelejjel jipprovdu kombinazzjoni bbilanċjata ta' fatturi għall-produzzjoni tar-ross Veronese, li jippermettu lill-għalla tlesti ċ-ċiklu ta' tkabbir tagħha mingħajr diffikultà. Sorsi storiċi jikkonfermaw li t-tkabbir tar-ross beda jinfirex f'Verona u fiż-żona tal-madwar matul l-ewwel ftit għexieren ta' snin tas-seklu 16 u kien introdott minn familji li oriġinaw mil-Lombardija. Grazzi għat-tkabbir tar-ross, ġew ikkultivati ħafna żoni bassasa li altrimenti kienu jibqgħu mhux produttivi. Fl-1545, is-Senat Venezjan stabbilixxa l-maġistratura ta' "Supretendenti għar-Riżorsi Mhux Ikkultivati" sabiex tiġi rregolata "l-ġirja għall-ilma" għall-għelieqi tar-ross ta' Verona, filwaqt li awtorizza l-bini ta' "naddafa tal-qxur tar-ross", jiġifieri sistemi idrawliċi għat-trattament tar-ross bil-ħliefa. Ir-ross ta' Verona, li diġà kien magħruf sewwa, inbiegħ kważi esklussivament fis-suq Rialto ta' Venezja, u malajr sar is-sors ewlieni tal-ekonomija taż-żona. Ammont kbir ħafna ta' dokumentazzjoni grafika u kartografika juri l-firxa u l-importanza ekonomika u soċjali tat-tkabbir tar-ross f'Verona fis-sekli 17 u 18 ukoll. Fiż-żona ta' Verona, il-produtturi għandhom rwol ewlieni fit-tkabbir tar-ross; huma adottaw u jżommu tekniki agronomiċi ta' newba tal-għelejjel, tnaqqija u fertilizzazzjoni, li jagħmluha possibbli li jinkiseb prodott sustanzjuż u ta' kwalità anki qabel ma jiġi pproċessat. It-tħin tar-ross bil-ħliefa huwa daqstant ieħor importanti. Dan iseħħ fl-imtieħen tar-ross lokali, id-dixxendenti tal-bosta "naddafa tal-qxur tar-ross" fir-reġjun matul is-seklu 16, li wħud minnhom baqgħu jeżistu u għadhom joperaw sal-lum. F'dawn, il-qoxra tar-ross tneħħiet permezz ta' lidi li jitħaddmu bl-ilma. Minkejja li issa l-proċess tat-tħin qed jitwettaq b'makkinarju modern, dan isir bl-użu ta' kriterji u bi tfittxija għal riżultati li joħorġu minn tradizzjoni ta' sekli sħaħ. Wara t-tħin, il-ħabba tkun perfettament addattata biex tintuża fit-tħejjija ta' risotti tipiċi ta' Verona. Sabiex it-taqsima 5 tad-Dokument Uniku tiġi allinjata mad-dispożizzjonijiet tal-Anness I tar-Regolament (UE) Nru 668/2014, żdiedu l-paragrafi li ġejjin. "L-applikazzjoni għar-reġistrazzjoni tar-'Riso Nano Vialone Veronese' ta' IĠP hija bbażata fuq il-karatteristiċi tal-prodott". "It-tħin iseħħ fl-imtieħen tar-ross lokali, id-dixxendenti diretti tal-bosta 'naddafa tal-qxur tar-ross' fir-reġjun matul is-seklu 16, li wħud minnhom baqgħu jeżistu u għadhom joperaw sal-lum. F'dawn, il-qoxra tar-ross tneħħiet permezz ta' lidi li jitħaddmu bl-ilma. Minkejja li issa l-proċess tat-tħin ġeneralment jitwettaq b'makkinarju modern, dan isir bl-użu ta' kriterji u bi tfittxija għal riżultati li joħorġu minn tradizzjoni ta' sekli sħaħ. Il-ħbub tar-ross qatt ma jitqaxxru u jiġu bbliċjati kompletament; il-ħabba tibqa' parzjalment mgħottija mill-perikarpu u, bħala tali, hija perfettament addattata biex tintuża fit-tħejjija ta' risotti tipiċi ta' Verona." Artikolu 8 — Kontrolli — tal-ispeċifikazzjoni tal-prodott attwali Is-sentenzi li ġejjin tħassru: Dawk kollha li jkabbru r-ross huma meħtieġa, meta jitlesta ż-żrigħ, jippreżentaw rapport tal-produzzjoni fuq il-formoli xierqa pprovduti mill-Assoċjazzjoni għall-Protezzjoni, li jindika ż-żona mħawla bir-ross għal kull varjetà u d-data katastali rilevanti. Jenħtieġ li dan ir-rapport jasal għand l-Assoċjazzjoni għall-Protezzjoni sal-31 ta' Mejju ta' kull sena flimkien ma' kopja tar-rapport dwar iż-żona ppreżentat lill-Ente Nazionale Risi [il-Bord Nazzjonali għar-Ross]. Bl-istess mod, sat-30 ta' Novembru ta' kull sena u, fi kwalunkwe każ, qabel ma jibdew ibiegħu r-ross, il-produtturi jridu jirrapportaw, ukoll fuq il-formoli pprovduti mill-Assoċjazzjoni għall-Protezzjoni, il-kwantitajiet tal-prodott tad-diversi lottijiet tar-ross bil-ħliefa Vialone Nano u jitolbu li jittieħdu kampjuni. Ir-raġunijiet għal dan it-tħassir huma dawn li ġejjin: Ir-rekwiżiti li jridu jissodisfaw l-operaturi fir-rigward tar-rapportar tal-produzzjoni huma definiti mill-korp ta' spezzjoni u speċifikati fil-pjan ta' spezzjoni rilevanti. Ir-rapporti dwar il-kwantitajiet prodotti jridu jintbagħtu fil-limiti ta' żmien stabbiliti mill-korp ta' spezzjoni, u mhux lill-Assoċjazzjoni għall-Protezzjoni, li ma għandha l-ebda rwol f'termini ta' verifika tal-konformità mal-ispeċifikazzjoni tal-prodott. Barra minn hekk, il-forom kollha użati għall-verifika tal-attivitajiet huma disponibbli mill-korp ta' spezzjoni u mhux mill-Assoċjazzjoni għall-Protezzjoni, li ma għandha l-ebda rwol f'dawn l-attivitajiet. L-Assoċjazzjoni għall-Protezzjoni trid tieħu kampjuni tal-munzelli ta' ross bil-ħliefa fi spazju qasir ta' żmien, twettaq il-kontrolli meħtieġa u tagħti l-awtorizzazzjoni biex tintuża d-denominazzjoni. L-attivitajiet tat-teħid ta' kampjuni huma r-responsabbiltà tal-operaturi individwali u mhux tal-Assoċjazzjoni għall-Protezzjoni, li ma għandha l-ebda rwol fir-rigward tal-kontrolli biex tiġi vverifikata l-konformità mal-ispeċifikazzjoni tal-prodott. L-Assoċjazzjoni għall-Protezzjoni trid tibgħat id-data kollha pproċessata fir-rigward tal-produzzjoni tar-ross bil-ħliefa "Riso Nano Vialone Veronese" lill-Kamra tal-Kummerċ ta' Verona, għal finijiet ta' informazzjoni. Din id-dispożizzjoni ma taqax fi ħdan il-kompiti definiti mill-Assoċjazzjoni għall-Protezzjoni; għalhekk, l-inklużjoni tagħha fl-ispeċifikazzjoni mhijiex korretta. L-imtieħen tar-ross iridu jkunu konformi mal-linji gwida kollha tal-Assoċjazzjoni għall-Protezzjoni tar-"Riso Nano Vialone Veronese", jissottomettu għall-kontrolli tagħha u jagħmlu disponibbli għaliha r-reġistri tal-Ente Nazionale Risi [il-Bord Nazzjonali għar-Ross]. Id-dispożizzjonijiet rigward l-obbligi tal-operaturi li għandhom l-għan li jiżguraw il-konformità mal-linji gwida stipulati mill-Assoċjazzjoni għall-Protezzjoni mhumiex rilevanti għall-kontenut tal-ispeċifikazzjoni; għalhekk, huwa meqjus bħala xieraq li titħassar is-sentenza. L-obbligi lejn il-korp ta' spezzjoni huma stabbiliti band'oħra, skont l-Artikolu 7 tal-ispeċifikazzjoni. L-implimentazzjoni ta' din l-ispeċifikazzjoni tal-prodott għandha tiġi ssorveljata mill-Ministeru tar-Riżorsi Agrikoli, tal-Ikel u tal-Forestrija, li jista' juża s-servizzi tal-Assoċjazzjoni għall-Protezzjoni għall-finijiet ta' monitoraġġ tal-produzzjoni u l-kummerċ tar-"Riso Nano Vialone Veronese" f'konformità mal-Artikolu 10 tar-Regolament (KEE) Nru 2081/92. Dan il-paragrafu ġie sostitwit mil-leġiżlazzjoni attwali dwar il-kontrolli, li tafda lill-korpi ta' spezzjoni bil-kompitu li jivverifikaw il-konformità mal-ispeċifikazzjoni tal-prodott. Id-dettalji tal-korp ta' spezzjoni responsabbli għall-kontroll tal-konformità mal-ispeċifikazzjoni tal-prodott ġew inklużi fl-Artikolu 7 tal-ispeċifikazzjoni tal-prodott." Artikolu 8 — Tikkettar — li qabel kien l-Artikolu 7 tal-ispeċifikazzjoni tal-prodott attwali Is-sentenza li ġejja tħassret: "Huwa pprojbit li jintużaw referenzi ġeografiċi addizzjonali jew indikazzjonijiet ġeografiċi jew topografiċi li jirreferu għal muniċipalitajiet, partijiet minn muniċipalitajiet jew żoni ġeografiċi fiż-żona tal-produzzjoni msemmija fl-Artikolu 3." Il-projbizzjoni fuq l-użu ta' referenzi ġeografiċi jew topografiċi addizzjonali tneħħiet sabiex il-produtturi jkunu jistgħu jinkludu referenzi ġeografiċi għaż-żona tal-produzzjoni tar-"Riso Nano Vialone Veronese" ta' IĠP. Is-sentenza li ġejja: "Madankollu, l-użu ta' ismijiet, ismijiet ta' kumpaniji u ditti privati huwa awtorizzat, sakemm dawn ma jkollhomx intenzjoni ta' tifħir u ma jkunux tali li jqarrqu bl-akkwirent dwar l-ismijiet ġeografiċi." ġiet emendata kif ġej: "L-użu ta' ismijiet, ismijiet ta' kumpaniji u ditti privati huwa awtorizzat, sakemm dawn ma jkollhomx intenzjoni ta' tifħir espliċita u ma jkunux tali li jqarrqu bl-akkwirent, kif inhu l-użu ta' kwalunkwe ditta istituzzjonali u reġjonali pubblika li tkun konformi mar-regoli tal-UE." Saret dispożizzjoni għall-inklużjoni ta' ditti reġjonali u istituzzjonali pubbliċi li jikkonformaw mar-regoli tal-UE dwar it-tikkettar tar-"Riso Nano Vialone Veronese" sabiex tkun tista' tingħata aktar informazzjoni lill-konsumaturi fir-rigward tal-postijiet fejn tiġi prodotta d-denominazzjoni. Is-sentenza li ġejja: "Il-pakketti tar-'Riso Nano Vialone Veronese' li għandhom jiġu rilaxxati għall-konsum iridu jkunu ta' 0,5 kg, 1 kg, 2 kg jew 5 kg u magħmula minn materjal permess mil-leġiżlazzjoni attwali." ġiet emendata kif ġej: "Ir-'Riso Nano Vialone Veronese' jiġi rilaxxat għall-konsum f'imballaġġ permess mil-leġiżlazzjoni attwali." Is-sentenza ġiet ifformulata mill-ġdid u r-referenza għall-piżijiet tal-pakketti tneħħiet sabiex dawk responsabbli mill-imballaġġ ikunu jistgħu jissodisfaw id-diversi domandi tas-suq. Is-sentenza li ġejja: "L-indikazzjoni ġeografika protetta 'Riso Nano Vialone Veronese' trid tidher fuq l-imballaġġ b'tipa ċara, li ma tistax titħassar u b'kulur li jikkuntrasta sewwa mal-kulur tal-isfond u b'tali mod li tkun tista' tiġi distinta b'mod ċar mill-informazzjoni l-oħra kollha mogħtija fuq l-imballaġġ." ġiet sostitwita kif ġej: "Kull pakkett irid ikollu l-logo tar-'Riso Nano Vialone Veronese' ta' IĠP u l-logo tal-UE. Il-logo tal-IĠP irid ikun kif jidher hawn taħt, bit-tipa Times New Roman u b'kompressjoni vertikali ta' 62 %." Il-logo huwa dan li ġej: Għall-finijiet ta' ċarezza legali tal-ispeċifikazzjoni u biex il-prodott ikun jista' jintgħaraf aktar mill-konsumaturi, din l-emenda tintroduċi l-logo "Riso Nano Vialone Veronese" u tirregolah billi tispeċifika t-tipa li għandha tintuża għall-isem tad-denominazzjoni. Is-sentenza li ġejja tħassret: "Il-pakketti tar-ross iridu jiġu nnumerati f'konformità mal-istruzzjonijiet tal-Assoċjazzjoni għall-Protezzjoni tar-'Riso Vialone Nano Veronese'." Ir-rekwiżit li l-pakketti jiġu nnumerati tneħħa, billi l-leġiżlazzjoni fis-seħħ illum tiżgura li l-prodotti kollha jkunu traċċabbli. In-numerazzjoni tal-pakketti kienet pass burokratiku addizzjonali li jrid jitwettaq mill-produtturi. Il-punt 4.8 tas-sommarju: "Ir-ross jiġi mballat f'pakketti tal-karti bit-tikketta tal-mitħna tar-ross assoċjata u l-logo tal-protezzjoni." tħassret. L-għan ta' din l-emenda huwa li tiġi kkoreġuta inkonsistenza mal-ispeċifikazzjoni tal-prodott, li ma tispeċifikax il-materjal tal-imballaġġ tar-ross. Il-punt inġieb f'konformità mal-ispeċifikazzjoni tal-prodott. "Il-logo jikkonsisti f'immaġni ta' Cangrande della Scala fuq żiemel abjad u widna safra tar-ross fuq sfond iswed; il-qiegħ tal-logo għandu l-istemma araldika ta' Verona, b'sellum aħmar fuq sfond isfar." tħassret minħabba li ma kinitx konformi mal-karatteristiċi tal-logo stabbiliti fl-emenda ta' hawn fuq. Għalhekk, il-punt 3.6 tad-Dokument Uniku, li huwa mehmuż ma' din l-applikazzjoni, inġieb f'konformità mal-kontenut tal-ispeċifikazzjoni tal-prodott. Artikolu 2 — Varjetà ta' ross" ġie emendat kif ġej: "Artikolu 2 - Karatteristiċi tal-prodott" It-titolu tal-artikolu nbidel u l-artikolu kollu ġie riformulat, bl-informazzjoni mill-Artikolu 6 tal-ispeċifikazzjoni tal-prodott (Karatteristiċi fuq il-konsum) titressaq għall-Artikolu 2. — L-"Artikolu 4 — Il-karatteristiċi tat-tkabbir u tat-tnixxif" u l-"Artikolu 5 — Metodi ta' tħin tar-ross" tal-ispeċifikazzjoni tal-prodott ġew amalgamati f'artikolu wieħed, jiġifieri l-"Artikolu 5 — Metodu ta' produzzjoni". Frott, ħxejjex u ċereali, friski jew ipproċessati Ir-"Riso Nano Vialone Veronese" ta' IĠP irid jinkiseb esklussivament mill-varjetà ta' ross bil-ħliefa Vialone Nano. Meta jiġi rilaxxat għall-konsum, ir-"Riso Nano Vialone Veronese" jrid jiġi kklassifikat f'waħda mill-kategoriji tal-prodotti li ġejjin: parzjalment immaċinat jew semikannella: miksub permezz ta' tħin li jinvolvi t-tneħħija parzjali tal-embriju (raħs) u tal-perikarpu; abjad: miksub permezz ta' tħin li jinvolvi t-tneħħija kompleta tal-perikarpu; Ir-"Riso Nano Vialone Veronese" għandu l-karatteristiċi li ġejjin: Tul ta' bejn 5,4 u 5,8 mm; Wisa' ta' bejn 3,2 u 3,5 mm; Ħxuna: bejn 2,0 mm u 2,2 mm; Proporzjon tat-tul/tal-wisa' ta' bejn 1,6 u 1,8; Qalba ta' ġewwa: estiża; Barra minn hekk, il-perċentwal ta' impuritajiet tal-varjetà tar-ross ma għandux jaqbeż it-3 %. Minbarra l-karatteristiċi varjetali msemmija hawn fuq, ir-"Riso Nano Vialone Veronese" jrid ikun konformi mal-parametri fiżiċi u kimiċi li ġejjin: Amilożju mhux inqas minn 21 % ta' materja niexfa; Ħin għall-ġelatinizzazzjoni bejn 15 u 20 minuta; Indiċi ta' konsistenza Indiċi ta' viskożità mhux aktar minn 2,5 g/cm. Il-karatteristiċi ta' hawn fuq ġew stabbiliti abbażi tar-ross li lest biex jitqiegħed fis-suq. L-istadji tat-tkabbir u tat-tħin tar-"Riso Nano Vialone Veronese" (it-tfesdiq, l-ibbliċjar sa ċertu limitu li jvarja u l-ipproċessar sekondarju) jridu jsiru fiż-żona ġeografika ddefinita. Ir-ross irid jiġi ppakkjat fiż-żona ġeografika ddefinita sabiex tiġi evitata l-formazzjoni ta' mikroleżjonijiet fuq il-ħbub tar-ross mitħun minħabba varjazzjonijiet fl-umdità u minħabba l-istress mekkaniku li r-ross mitħun altrimenti kien ikun soġġett għalih. Jekk ir-ross jiġi ddanneġġjat, mela l-kwalità tiddeterjora meta jissajjar il-prodott u jitnaqqas il-ħin tat-tisjir. Kull pakkett irid ikollu l-logo tar-"Riso Nano Vialone Veronese" ta' IĠP u l-logo tal-UE. Il-logo huwa dan li ġej: L-applikazzjoni għar-reġistrazzjoni tar-"Riso Nano Vialone Veronese" ta' IĠP hija bbażata fuq il-karatteristiċi tal-prodott. Iż-żona definita għandha klima uniformi, li hija addattata sewwa għall-produzzjoni tar-"Riso Vialone Nano Veronese". Il-freskezza u l-purità tal-ilma tan-nixxiegħa, pjuttost tipiċi taż-żona, jagħmlu dan possibbli. F'dawn iż-żoni, tintuża n-newba tal-għelejjel fit-tkabbir tar-ross, li tnaqqas b'mod konsiderevoli l-użu ta' prodotti għall-protezzjoni tal-pjanti u fertilizzanti kimiċi. Il-karatteristiċi tal-ħamrija misjuba fiż-żona ta' Verona huma differenti minn dawk ta' żoni oħrajn għat-tkabbir tar-ross minħabba: il-pH tal-ħamrija, li huwa dejjem alkalina; l-ilma tan-nixxiegħa li ġej minn blat kalkarju, li għalhekk huwa alkalina wkoll; it-tradizzjonijiet tal-kultivazzjoni mgħoddija matul iż-żmien. It-tħin iseħħ fl-imtieħen tar-ross lokali, id-dixxendenti diretti tal-bosta "naddafa tal-qxur tar-ross" fir-reġjun matul is-seklu 16, li wħud minnhom baqgħu jeżistu u għadhom joperaw sal-lum. F'dawn, il-qoxra tar-ross tneħħiet permezz ta' lidi li jitħaddmu bl-ilma. Minkejja li issa l-proċess tat-tħin ġeneralment jitwettaq b'makkinarju modern, dan isir bl-użu ta' kriterji u bi tfittxija għal riżultati li joħorġu minn tradizzjoni ta' sekli sħaħ. Il-ħbub tar-ross qatt ma jitqaxxru u jiġu bbliċjati kompletament; il-ħabba tibqa' parzjalment mgħottija mill-perikarpu u, bħala tali, hija perfettament addattata biex tintuża fit-tħejjija ta' risotti tipiċi ta' Verona. (it-tieni subparagrafu tal-Artikolu 6(1) ta' dan ir-Regolament) Il-Ministeru nieda l-proċedura ta' oġġezzjoni nazzjonali bil-pubblikazzjoni tal-proposta għar-rikonoxximent tar-"Riso Vialone Nano Veronese" ta' IĠP bħala indikazzjoni ġeografika protetta fil-Gazzetta Uffiċjali tar-Repubblika Taljana Nru 108 tal-11 ta' Mejju 2018. It-test sħiħ tal-ispeċifikazzjoni tal-prodott huwa disponibbli fuq is-sit web li ġej: http://www.politicheagricole.it/flex/cm/pages/ServeBLOB.php/L/IT/IDPagina/3335" billi żżur direttament il-paġna ewlenija tal-Ministeru tal-Politika Agrikola, tal-Ikel u tal-Forestrija (www.politicheagricole.it) u tikklikkja fuq "Qualità" (fin-naħa ta' fuq fil-lemin tal-iskrin), imbagħad fuq "Prodotti DOP IGP STG" (fin-naħa tax-xellug tal-iskrin) u finalment fuq "Disciplinari di Produzione all'esame dell'UE".